सध्याचा काळ हा बऱ्याच प्रमाणात अनिश्चित आहे . त्यामुळे या काळात पुरूषांप्रमाणेच महिलांनीही पुरेशी बचत करणे गरजेचे आहे . आर्थिक गरज केव्हा आणि कशी येईल हे सांगता येत नसल्यामुळे पैशांच्या बाबतीत आपण नेहेमी सज्ज असायला हवे . एखादी आपत्ती आल्यावर धावपळ करण्यापेक्षा आधीच तजवीज असलेली केव्हाही चांगली . विशेषकरून महिलांना आपल्या अर्थकारणाचे नियोजन करताना अधिक सावधगिरी बाळगायला हवी आणि या नियोजनात आपातकालिन निधी असलाच पाहिजे . कारण त्यामुळे निकडीच्या वेळी त्यांना आर्थिक काळजी राहाणार नाही . अनेकदा असे होते की घरात आर्थिक नियोजनाचे काम पुरूषांकडे असते . मात्र ही व्यवस्था बदलायला हवी आणि महिलांचाही यामध्ये सहभाग असायला हवा . अर्थकारणाचा ताबा घ्या तुम्ही विवाहित असलात किंवा अविवाहित , आपातकालिन निधी तयार करायलाच हवा . अविवाहित असलात , तर हा निधी गरजेच्या वेळी तुम्हाला उपयोगी येतो . एखादा मोठा अपघात घडला आणि तुम्ही तुमचा साथीदार किंवा घरातील जवळची व्यक्ती गमावलीत तर विम्याचे आणि इतर पैसे मिळेपर्यंत हा निधी तुम्हाला नक्कीच उपयोगा पडतो . विवाहित महिलांसाठी हा निधी नोकरी जाणे , घटस्फोट इत्यादी घटनांच्या वेळी कामास येतो . हा निधी तुमचा पगार उशीरा मिळणे अशासारख्या घटनांच्या वेळीसुद्धा उपयोगी पडतो . हा निधी तयार करताना त्याचा आकडा तुमच्या बचत आणि गुंतवणुकीइतका असण्याची गरज नाही , पण तरी एवढा हवा की निकडीच्या वेळी तो तुम्हाला ६ ते १२ महिने आर्थिक ताण न घेता तारून नेईल . निधी तयार करताना लक्षात ठेवा * तुम्हाला काही महिन्यांचा खर्च भागवण्यासाठी याची गरज पडणार आहे . जर तुम्ही पगारदार असलात , तर निधीचा आकडा तुमच्या ६ ते १२ महिन्यांच्या पगाराएवढा असू द्या . तुमच्या आर्थिक गरजा , जीवनशैली आणि तुमच्या आश्रितांच्या संख्येप्रमाणे तुम्ही हा निधी वाढवू शकता . * या निधीचे नियोजन करताना तो तुम्हाला लगेच हाती येईल असा असायला हवा . म्हणूनच हा पैसा तुमच्या बचत खात्यात , मुदत ठेवीत , रिकरींग डिपॉझिटमध्ये किंवा लिक्विड म्युच्युअल फंडमध्ये असायला हवा . * या आपातकालिन निधीचे नियोजन करताना तुम्हाला चलनवाढीचा विचार केला पाहिजे . त्याप्रमाणे प्रत्येक वर्षी , पगारवाढ झाल्यावर किंवा प्रमोशन मिळाल्यावर यात भर घालायला पाहिजे . आकस्मिक निधीचा पैसा तुम्हाला कुठे ठेवता येईल १ . बचत खातेः गरजेच्या वेळी लगेच आणि सोप्या पद्धतीने पैसे काढता येणे या कारणामुळे बचत खाते यासाठी सर्वात चांगला पर्याय आहे . यावर ४ ते ६ टक्के व्याज मिळते आणि कुठल्याही एटीएममधून कार्डाद्वारे पैसे काढता येतात . रोज पैसे काढण्याची कमाल मर्यादा मात्र पाहून ठेवा . २ . रिकरिंग / मुदत ठेवीः तुमच्या बचत खात्यासोबत तुम्ही रिकरिंग खाते किंवा मुदत ठेव सहज उघडू शकता . बचत खात्याप्रमाणेच ही खातीसुद्धा वापरायला सोपी असतात . रिकरिंग खात्यात तुम्ही एक ठराविक रक्कम दर महिन्याला ( किंवा इतर कालावधीने ) गुंतवू शकता आणि त्यावर तुम्हाला बचत खात्यापेक्षा अधिक व्याज मिळते . निकडीच्या वेळी हा पैसा सहज काढता येतो . ३ . लिक्विड म्युचुअल फंडः या डेट फंडातील गुंतवणूक अशा सिक्युरिटीजमध्ये केली जाते ज्या ९१ दिवसांच्या आत परिपक्व होतात . या फंडांमध्ये लॉक - इन कालावधी किंवा एक्झिट लोड नसतो आणि यातील पैसा २४ तासांत मिळू शकतो . यातील गुंतवणूक कमी कालावधीच्या सिक्युरिटीजमध्ये असल्यामुळे इतर डेट फंडांच्या तुलनेत या फंडात व्याज दराची जोखीम फार कमी असते . आकस्मिक निधी तयार करण्यासारखे सोपे पण दूरदर्शी काम तुम्हाला आर्थिक स्वातंत्र्य देते आणि तुम्हाला कुठल्याही बिकट परिस्थितीला तोंड द्यायला धीर देते . आदिल शेट्टी सीईओ , बँकबझार


भारताच्या प्रायोगिक संघाला २७व्या अझलन शाह करंडक हॉकी स्पर्धेत पाचवा क्रमांक मिळाला . आयर्लंडविरुद्ध क्रमवारी निश्चितीच्या लढतीत भारताने दमदार खेळ करीत मोठा विजय संपादन केला . शुक्रवारीच भारताने आयर्लंडला विजयाची भेट दिली होती , पण या वेळी कामगिरी उंचावत भारताने सहा संघांच्या स्पर्धेत तळाचा क्रमांक टाळला . भारताने पहिल्या विजयाने सांगता केली . पाचव्याच मिनिटाला खाते उघडत भारताने पकड घेतली . आक्रमक सुरवात करीत भारताने आगेकूच केली . सीमरनजित सिंगचा फटका अवैधपणे रोखला गेल्यामुळे भारताला पेनल्टी कॉर्नर मिळाला . त्यावर पहिला प्रयत्न वाया गेला , पण चेंडूवरील ताब्यासाठी चुरस होऊन आणखी एक पेनल्टी कॉर्नर मिळाला . तो वरुण कुमारने सत्कारणी लावला . दुसऱ्या सत्रात भारताने आक्रमक पवित्रा कायम ठेवला . यात भारताने चार प्रयत्न नोंदविले . यात ओदीशातील सुंदरगढच्या शिलानंद लाक्राने नीलम संदीप झेस याच्या वेगवान पासवर लक्ष्य साधले . त्याने आयर्लंडचा गोलरक्षक जेमी कारला चकविले . तिसऱ्या सत्रात वरुणने वैयक्तिक दुसरा गोल केला . त्यानंतर गुर्जंतने लक्ष्य साधले . सीमरनजतीने ही चाल रचत तलविंदर सिंगला पास दिला . भारताला नंतर एक गोल पत्करावा लागला , पण हा अपवाद वगळता बचाव फळीने चांगली कामगिरी केली . निकाल भारत ः ४ ( वरुण कुमार ५ , ३२ , शिलानंद लाक्रा २८ , गुर्जंत सिंग ३७ ) विवि आयर्लंड ः १ ( ज्युलियन डेल ४८ )


तुम्हाला विविध कारणांनी वारंवार प्रवास करावा लागत असेल तर ट्रॅव्हल क्रेडिट कार्ड घेणे तुमच्यासाठी गरजेचे आहे . पण त्यामध्येही डिस्काउंट्स , कॅश बॅक , पॉइंट्स आणि रिवॉर्ड्स यासारख्या अनेकविध ऑफर्स असल्यामुळे त्यातील एक निवडणे काहीसे कठीण असते . ट्रॅव्हल क्रेडिट कार्डची निवड करण्यापूर्वी त्याच्या काही वैशिष्ट्यांकडे लक्ष द्या . योग्य निवड केल्याने तुम्हाला काही विनामूल्य फ्लाइट्स मिळू शकतात आणि भरघोस बचतसुद्धा करता येऊ शकते . तर , ट्रॅव्हल क्रेडिट कार्ड कशाप्रकारे निवडणे योग्य आहे ? ट्रॅव्हल क्रेडिट कार्ड खरेदी या गोष्टींचा विचार करा साइन - अप बोनस : नेहमी मोठा साइन - अप बोनस देणारे ट्रॅव्हल क्रेडिट कार्ड घ्या कारण अशा कार्डाव्दारे विनामूल्य फ्लाइट्सची तिकिटे मिळण्याची शक्यता असते . एक ठराविक कालावधी जर तुम्ही या कार्डावर व्यवहार केलात किंवा एक किमान रक्कम खर्च केलीत , तर तुम्हाला साइन - अप बोनस मिळतो . हा बोनस कार्डवर केलेल्या खर्चाप्रमाणे वेगवेगळा असू शकतो . किमान खर्चाची कमी सीमा : तुम्ही किमान खर्च कार्डावर नमूद केलेल्या कालावधीत केलात तरच साइन - अप बोनस मिळतो . त्यामुळे ज्या कार्डात किमान खर्चाची रक्कम कमी असेल ते बरे कारण कमी खर्च करून तेवढाच फायदा मिळू शकतो . सर्वोत्तम ट्रॅव्हल कार्ड ते असेल ज्यावर तुम्हाला एकदाच खर्च केल्यावर बोनस मिळू शकेल . पण याचा अर्थ असा नव्हे की जर तुम्हाला शक्य असेल तरी तुम्ही अधिक खर्चाची सीमा असलेले कार्ड घेऊ नये , कारण जर तुम्ही अधिक खर्च सहजपणे करू शकलात , तर तुम्हाला अधिक आणि भक्कम रिवॉर्ड्स मिळू शकतात . विशिष्ट प्रकारच्या खर्चांवर बोनस देणारे कार्ड : काही ट्रॅव्हल क्रेडिट कार्डे तुम्हाला काही विशिष्ट खर्चांवर अधिक पॉइंट्स देऊ करतात , जसे हॉटेलांत जेवण , ऑफिसचे खर्च किंवा विमान प्रवास . तसेच , जर ब्रँडेड ट्रॅव्हल कार्ड असेल , तर त्या कार्डाने त्या ब्रँडची खरेदी केल्याने अधिक पॉइंट्स मिळतात . अधिक पॉइंट्स मिळवण्यासाठी तुम्ही कार्ड कंपनीने सूचीबद्ध केलेल्या रिटेलर्सकडून खरेदी करू शकता . अशा मिळवलेल्या पॉइंट्सचा तुम्हाला पुढे फायदा होऊ शकतो . अधिक वैशिष्ट्ये किंवा सोयी : प्रत्येक क्रेडिट कार्ड कंपनी ग्राहकांना आकर्षित करण्यासाठी काही आगळी वैशिष्ट्ये जाहीर करते . यात रात्रीचा मुक्काम विनामूल्य , बोर्डिंगसाठी अग्रक्रम , परदेशी खर्चावर फी नसणे आणि इतर वैशिष्ट्ये असू शकतात . कंपनीकडून तुम्हाला अतिविशिष्ट निष्ठा ( एलीट लॉयल्टी ) स्टेटस देऊन कार्ड घेण्यासाठी प्रलोभन दिले जाऊ शकते . तुमच्या प्रवासाच्या गरजांप्रमाणे कुठल्या कार्डाची वैशिष्ट्ये उपयोगी आहेत ते पाहून कार्ड घ्या . वार्षिक फी : ट्रॅव्हल कार्डांचे फायदे घेण्यासाठी तुम्हाला ठराविक वार्षिक फी भरावी लागणार हे तर उघडच आहे . अगदी कमी किंवा शून्य वार्षिक फी असलेले कार्ड घेण्याकडे तुमचा कल असू शकतो . पण अशी फी आकारण्याचे कारणच हे असते की प्रवासात असताना तुम्हाला गरजेच्या काही सोयी पुरवल्या जाऊ शकतात . फी आकारणारे कार्ड तुम्हाला अधिक चांगले रिवॉर्ड्स देते ज्याने तुमचे पॉइंट्स लवकर वाढतात आणि तुम्हाला उत्तम सेवा आणि ऑफर्स मिळतात . परदेशी व्यवहार फी : परदेश प्रवास करत असताना व केलेल्या क्रेडिट कार्डाच्या व्यवहारासाठी तुम्हाला परदेशी व्यवहार फी द्यावी लागते . पण जर तुम्ही परदेशातील प्रवास फारच कमी करत असलात , तर तुम्ही शून्य परदेशी व्यवहार फी असलेले कार्ड घेऊ शकता . असे केल्याने तुम्ही केलेल्या खर्चावर तुम्हाला कमी पॉइंट्स मिळण्याची शक्यता असते आणि त्यामुळे तुम्हाला ऑफर्स आणि सोयी कमी मिळू शकतात . तर ट्रॅव्हल क्रेडिट कार्ड निवडताना स्वतःच्या गरजांकडे लक्ष द्या . यासाठी आधी काही कार्डांची तुलना त्यांच्या सोयी आणि फी यांच्या आधारे करा . आदिल शेट्टी , सीईओ , बँकबझार


‘लांडगा आला रे आला’ ही गोष्ट लहानपणी सर्वांनीच ऐकली असेल . लांडगा आला म्हणून कुणीतरी खोडी काढायची आणि मग अख्खे गाव जागे व्हायचे , अशी ती गोष्ट होती . या गोष्टीत थोडा फेरबदल केला आणि लांडग्याऐवजी गावात ‘वाघ’ आला तर काय गोंधळ उडेल ? असाच काहीसा गोंधळ ‘वाघेऱ्या’ या आगामी सिनेमातील वेड्यांच्या गावात आपल्याला पाहायला मिळणार आहे . ‘बॉईज’ सारखा सुपरहिट सिनेमा देणारे सुप्रीम मोशन पिक्चर्सचे लालासाहेब शिंदे आणि राजेंद्र शिंदे यांची प्रस्तुती असलेल्या ‘वाघेऱ्या’ या आगामी सिनेमाचे नुकतेच ट्रेलर आणि ‘उनाड पोरं’ या गाण्याचे प्रदर्शन झाले . या सिनेमाच्या ट्रेलर आणि गाण्यामध्ये ‘वाघे - या’ नावाच्या गावातील गमतीजमती प्रेक्षकांना दिसून येतात . गावात ‘वाघ’ शिरल्याची बातमी वाऱ्याच्या वेगाने सर्वत्र पसरते . या बातमीमुळे संपूर्ण गाव वाघाच्या दहशतीखाली येते आणि मग या वाघाला पकडण्यासाठी विविध शक्कल लढवल्या जातात . शिवाय , या सगळ्या गोंधळामुळे स्वतःच्या लग्नाला उभा असलेल्या वनअधिका - यालासुद्धा ताबडतोब वाघेऱ्या गावात पाचारण करावे लागते , त्यामुळे त्याच्या मनाची झालेली घालमेल या सिनेमाच्या ट्रेलरमध्ये आपल्याला पाहायला मिळते . ग्रामीण विनोदाचा वारू चौफेर उधळवणाऱ्या या ट्रेलरबरोबरच , सिनेमाचे दिग्दर्शक समीर आशा पाटील लिखित आणि संगीतकार मयुरेश केळकर दिग्दर्शित ‘उनाड पोरं’ हे उडत्या चालीचे गाणेदेखील यावेळी प्रदर्शित करण्यात आले . आदर्श शिंदेच्या भारदस्त आवाजातील हे गाणे सिनेरासिकांचे चांगलेच मनोरंजन करणारे ठरत आहे . वाचा : बॉलिवूडचा सिंघम ‘या’ आजाराने त्रस्त ‘वाघे - या’ या सिनेमात ऋषिकेश जोशी , किशोर कदम आणि भारत गणेशपुरे यांच्या मुख्य भूमिका असून , सुहास पळशीकर , नंदकिशोर चौघुले , लीना भागवत आणि छाया कदम या मराठीतील दिग्गज कलाकारांच्या कसदार अभिनयाची जुगलबंदीदेखील यात प्रेक्षकांना अनुभवता येणार आहे . ‘वाघे - या’ गावात खरंच वाघ आला होता का ? की फक्त एक अफवा होती ? हे १८ मे रोजी स्पष्ट होईल . १८ मे रोजी हा चित्रपट संपूर्ण महाराष्ट्रात प्रदर्शित होत आहे .


दिलीप ठाकूर ‘जो देतो त्रास , त्याचा मी घेतो क्लास… . ’ ‘सिम्बा’चा संग्राम भालेराव अर्थात रणवीर सिंग अतिशय ऐटीत मराठीत बोलला आणि सिम्बाच्या सेटवरील रणवीरचा हा व्हिडिओ पाहून मराठी मन केवढे तरी आनंदले . हिंदी चित्रपटाच्या पडद्यावर अमहाराष्ट्रीयन कलाकार जरासं जरी मराठी बोलला रे बोलला तरी मराठी स्वाभिमान विलक्षण सुखावतो . परक्या माणसाने ‘माझी भाषा’ बोलून तिला न्याय दिला असे काहीसे त्याला वाटते . पडद्यावर व पडद्याबाहेर असे मोठ्या स्टार्सनी मराठीत बोलल्याची उदाहरणे खूप . काही सांगायलाच हवीत . ‘बाजीराव मस्तानी’चे उदाहरण एकदमच योग्य ठरावे . येथेही रणवीर सिंगच . आणि तेही पेशवेकालीन अस्सल मराठमोळ्या रुपात . वृत्तीत , दिसण्यात , पाहण्यात , ऐकण्यात , जिंकण्यात , प्रेमात मराठमोळा बाजीराव . पेशवेकालीन मराठी ढब पकडण्यात रणबीर यशस्वी ठरला आणि मराठी मन आनंदले . काही छोट्या छोट्या संवादात त्याने मराठीचा वापर करून भूमिका खुलवली . याच चित्रपटात बाजीरावांची पत्नी काशीबाईची व्यक्तिरेखा प्रियांका चोप्राने रंगवली . तिने तर महाराष्ट्रीयन व्यक्तिरेखेत चक्क हॅटट्रिक साध्य केली . ‘कमिने’ आणि ‘अग्निपथ’मध्ये तिने चाळकरी महाराष्ट्रीयन युवती साकारताना आवश्यक तेथे बेधडकपणा व तिखटपणा दाखवला . बाजीरावांची काशीबाई अगदीच वेगळी रुप , सौंदर्यवती आणि शालिन . अगदी नथीपासून महाराष्ट्रीयन अस्सल बाज आणि ‘इश्श’ ती असे काही उच्चारते की छोट्या छोट्या मराठी शब्दाचा अर्थ तिला समजलाय हे जाणवते . ‘ग्लोबल स्टार’ प्रियांकाचे हे मराठीपण ‘व्हेन्टीलेटर’ इत्यादी मराठी चित्रपटाच्या निर्मितीमधून कायमच राहिलेय . मराठीच्या या अमहाराष्ट्रीयन ठशात थोडेसे मागे वळून पाहिले तर… ‘आनंद’मधील रमेश देव व सीमाताई यांचा वाद आठवतोय ? राजेश खन्ना त्या दोघांत एक मिश्किल गैरसमज निर्माण करताच चित्रपटातही महाराष्ट्रीयन असणारे हे दाम्पत्य हिंदीत बोलत असतानाच मराठीत बोलू लागतात आणि राजेश खन्ना त्याना चिडवण्यासाठी मराठीत बोलतो . संपूर्ण चित्रपटभर सहानुभूतीची गडद छाया असणार्या ‘आनंद’मधील एवढासा क्षणही मराठी रसिकांना तृप्त करणारा ठरला . राजेश खन्ना ‘आराधना’ रिलीज होईपर्यंत गिरगावातील ठाकूरव्दार नाक्यावरील सरस्वती भुवनमध्ये राह्यला असल्याने तो मराठी बोलायचा . ‘कहानी किस्मत की’मधील धर्मेंद्र रेखाची छेडछाड करीत ‘रफ्ता रफ्ता देखो… . ’ गाणे गात मुंबईभर फिरतो आणि अगदी शेवटी गातो , ‘अग ये जवळ ये लाजू नको…’ मराठी रसिक एवढ्यानेही खुश होई . अनेक स्तरावर हे हिंदीवाल्यांचे मराठी स्वीकारून मराठी रसिकांनी दाद दिलीय . संगीतकार श्रीकांतजी ठाकरे यांनी मोहम्मद रफीकडून ‘शूरा मी वंदिले’ या चित्रपटासह खास ध्वनिफितीसाठी विविध प्रकारची ( गझल , कोळीगीत वगैरे ) मराठी गाणी गाऊन घेतल्याचा मराठी श्रोत्यांचा आनंद अवर्णनीय . किशोरकुमारने ‘गंमत जमंत’च्या ‘अश्विनी तू ये ना…’साठी लावलेला आपला यॉडलिंग सूर मराठी मनाला कायमच भावला . रफी , किशोर , महेन्द्र कपूर ( दादा कोंडकेंची गाणी ) अशा आणखीनही काही अमहाराष्ट्रीयन पार्श्वगायकांच्या मराठी गाण्यात त्यांनी ‘च’ आणि ‘ळ’ असे उच्चारायला असणारे अवघड शब्द बदलून घेत गायले , याचे केवढे कौतुक . दिलीपकुमारने ‘घाशीराम कोतवाल’ , ‘तीन पैशाचा तमाशा’ इत्यादी मराठी नाटकाला प्रमुख पाहुणा म्हणून हजर राहताना उत्तम मराठीत भाषणाला सुरुवात करून मग उर्दूत दिलखुलास भाषण केले . आणि मग अधेमधे मराठीत बोलत टाळ्या वसूल केल्या . मराठी शब्दाचा नेमका अर्थ माहित असल्यागत कोणत्या शब्दावर कसा जोर द्यायचा हे त्याचे आकलन दाद देण्याजोगे . अमिताभ बच्चननेही ‘शतक महोत्सवी मराठी चित्रसंपदा’च्या प्रकाशन सोहळ्यात उत्तमपणे मराठीत भाषण वाचले . ते आत्मविश्वासाने व्हावे म्हणून त्याने भरपूर रिहर्सल केली . आमिर खानने मराठी भाषा शिकण्यासाठी अतुल कुलकर्णीला सांगून लिमये मास्तरांची शिकवणी लावल्याची मोठीच बातमी झाली . सलमान खानची आई महाराष्ट्रीयन असल्याने तो मराठी छान बोलतो . याबाबत एक वेगळाच किस्सा सांगायला हवाच . ‘दिल है तुम्हारा’साठी रेखासोबत भूमिका लाभल्याने सचिन खेडेकर विलक्षण सुखावला आणि शूटिंगच्या वेळेस लवकर तयार होऊन सेटवर आला . काही वेळातच रेखा आली व त्याला तिने शुद्ध मराठीत विचारले , “मी या साडीत कशी दिसतेय ? ” साक्षात रेखा आपल्याला हे मराठीत विचारतेय यावर त्याचा विश्वासच बसेना . सचिननेच एकदा आपला हा अनुभव मला सांगितला . ‘अर्जुन’चा अर्जुन मालवणकर ( सनी देओल ) याच्यापासून ‘इंग्लिश विंग्लीश’च्या शशी गोडबोले ( श्रीदेवी ) हिच्यापर्यंत मराठी व्यक्तिरेखा कितीतरी . अलिकडे तर त्यात बरीच वाढ झालीय . ‘सिंघम’ सिक्वेलचा वाटा त्यात खूपच मोठा . कैतरिना कैफ पडद्यावर अथवा प्रत्यक्षात मराठी बोलावी हे मात्र स्वप्न ठरु शकेल . माधुरी दीक्षित , उर्मिला मातोंडकर , नम्रता शिरोडकर , सोनाली बेन्द्रे हिंदी चित्रपटाच्या सेटवर मराठी सिनेपत्रकाराला मराठीत मुलाखत देतात याचे कौतुक अशासाठी होई की हिंदी चित्रपटसृष्टीतील बेगडी वातावरणात त्या मराठी विसरल्या नाहीत हेच त्यातून सुचवायचे होते . हिंदीतील मराठीच्या या चौफेर व रंगतदार प्रवासावर ओझरता प्रकाशझोत टाकण्याचा हा अल्पसा प्रयत्न .


‘बाहुबली’ सिनेमाच्या चित्रीकरणाच्या पहिल्या दिवशी कोणालाही वाटले नसेल की पाच वर्षांनंतर त्यांचे आयुष्य एवढे बदलणार आहे . ‘बाहुबली’च्या पहिल्या भागापेक्षा दुसरा भाग जास्त गाजतोय . बाहुबली सिनेमाने भारतीय सिनेसृष्टीत अनेक रेकॉर्ड ब्रेक केलेत . अजूनही प्रेक्षक हा सिनेमा बघण्यासाठी चित्रपटगृहात गर्दी करत आहेत . ‘बाहुबली २’ सिनेमाने आतापर्यंत १३०० कोटींहून अधिक कमाई केली आहे . ‘बाहुबली २’ बघून आलेल्या प्रेक्षकांना प्रभास , देवसेना , कटप्पा अशा सर्व व्यक्तिरेखांची भुरळ पडली आहे . बाहुबलीच्या पहिल्या भागावर प्रेक्षकांनी जेवढं प्रेम केलं तेवढंच किंबहुना त्याहून जास्त प्रेम ‘बाहुबली २’ वर केलं . ‘अच्छा दादा तो क्या अब महेंद्र बाहुबली का बेटा भी राजा बनेगा ? … क्या मालुम शीव के मन में क्या चल रहा है’… हा आहे ‘बाहुबली २’ मधील शेवटचा संवाद . यातूनच बाहुबली सिनेमाच्या तिसऱ्या भागही येऊ शकतो . अशी शक्यताही दिग्दर्शकांनी वर्तवली होती . त्यामुळे आता प्रेक्षकांना ‘बाहुबली ३’ सिनेमा कधी येणार असा प्रश्न पडला आहे . त्यामुळे खरंच राजामौली हे बाहुबलीचा तिसरा भाग काढणार का ? जर काढलाच तर त्याची कथा काय असणार ? त्यात प्रभास आणि अनुष्का असणार का ? असे एक ना अनेक प्रश्न सध्या चाहत्यांच्या मनात आहेत . पण दिग्दर्शक राजामौली यांनी याबाबत आतापर्यंत गुप्तता पाळली होती . पण आता चक्क राजामौली यांनी ते लवकरच ‘बाहुबली ३’ सिनेमा काढणार असल्याचे स्पष्ट केले आहे . ‘बाहुबली - २’ला अफाट यश मिळाल्यानेच सिनेरसिकांच्या प्रेमापोटी राजामौली यांनी ‘बाहुबली’ला पूर्णविराम देण्याचा आपला निर्णय बदलल्याचे बोलले जात आहे . सध्या राजामौली आणि बाहुबलीचे निर्माते शोबू यार्लागड लंडनमध्ये सुट्टी एन्जॉय करत आहेत . तिथेच या दोघांमध्ये ‘बाहुबली ३’ बाबत चर्चा सुरू झाल्याचे सूत्रांचे म्हणणे आहे . स्वतः राजामौली यांनी यासंदर्भात ट्विट करून याबद्दल माहिती दिली आहे . ‘बाहुबली ३’ बनवण्याचा विचार नक्कीच आहे पण त्याची कथाही पूर्णपणे वेगळी असेल . कारण बाहुबलीची कथा ही पहिल्या दोन भागांमध्ये संपली आहे . त्यामुळे बाहुबली ३ साठी वेगळं कथानक लिहिण्यात येणार असल्याचेही त्यांनी ट्विट करुन सांगितले .


बहुप्रतिक्षित ‘बाहुबली २’ या चित्रपटाच्या प्रदर्शनासाठी अवघे काही दिवस बाकी असतानाच विविध मार्गांनी या चित्रपटाची प्रसिद्धी केली जात आहे . नुकताच या चित्रपटाचा आयमॅक्स पोस्टर प्रदर्शित करण्यात आला . या पोस्टरमध्ये बाहुबलीची पिळदार शरीरयष्टी आणि त्याचा एकंदर अंदाज सर्वांचेच लक्ष वेधत आहे . दोन्ही हातात टोकदार शस्त्र घेतलेला आणि खोडावर आवेगाने चढाई करत जाणारा बाहुबली या चित्रपटाची उत्सुकता आणखीनच वाढवत आहे . यामध्ये त्याच्या चेहऱ्यावरील भावही पाहण्याजोगे आहेत . मुख्य म्हणजे या पोस्टरमध्ये पर्वतरांगाही पाहायला मिळत असून , पोस्टरवर ‘एक्स्पिरिअन्स द एपिक’ ही ओळही लक्षवेधी ठरत आहे . एस . एस . राजामौली दिग्दर्शित ‘बाहुबली २’ या चित्रपटाच्या ट्रेलरमधील बऱ्याच दृश्यांमध्ये ‘बाहुबली - द बिगिनिंग’ या चित्रपटातील दृश्यांची झलक दाखवण्यात आली होती . त्यामुळे ‘बाहुबली २’ या चित्रपटातील प्रभास साकारत असलेल्या पात्राची ओळख या पोस्टरमधून करुन देण्यात आली आहे . ‘बाहुबली - द कन्क्लूजन’चा नवा पोस्टर प्रदर्शित केल्यापासूनच सोशल मीडियावरही अनेकांनी तो शेअरही केला आहे . प्रेक्षकांची या चित्रपटाबद्दलची उत्सुकता आणि कलाकारांची मेहनत पाहता सध्या चित्रपट वर्तुळाचे लक्ष ‘बाहुबली २’ च्या प्रदर्शनाकडे लागले आहे . अभिनेता प्रभास , राणा डग्गुबती , अनुष्का शेट्टी , तमन्ना भाटिया , सत्यराज या कलाकारांच्या मुख्य भूमिका असणारा हा चित्रपट तब्बल ६५०० स्क्रिन्सवर प्रदर्शित होणार आहे . इतक्या भव्य पातळीवर प्रदर्शित होणाऱ्या ‘बाहुबली २’ या चित्रपटाने प्रदर्शनाआधीच चांगलीच कमाई करण्यास सुरुवात केली आहे . त्यामुळे आता बॉक्सऑफिस कमाईचे हे आकडे किती उंची गाठणार हे पाहणे औत्सुक्याचे ठरणार आहे .


ऑडी असे जरी म्हटले तरी आपल्या सगळ्यांच्या भुवया उंचावतात . श्रीमंतांची कार म्हणून ओळखली जाणारी ही कार आता इतरांच्याही बजेटमध्ये बसू शकेल . आता हे कसे काय , तर कंपनीने आपल्या ग्राहकांसाठी खास ऑफर जाहीर केल्या आहेत . ऑडी कंपनीकडून त्यांच्या काही खास मॉडेल्सवर ८ . ८५ लाख रूपयांपर्यंतची सूट देण्याची घोषणा करण्यात आली आहे . कंपनीच्या ऑडी रश नावाच्या या ऑफरनुसार ग्राहकांना आकर्षक सूट आणि ईएमआयचा पर्याय उपलब्ध करून देण्यात येईल . जर्मनीची लक्झरी कार निर्माता कंपनी जगभरात प्रसिद्ध आहे . ही ऑफर लिमिटेड असून देशातील सर्वच ऑडी डिलरकडे ही ऑफर उपलब्ध असणार आहे . या मॉडेल्सवर डिस्काऊंट दिल्यानंतर कंपनीने नवीन किंमत जारी केली आहे . डिस्काऊंटनंतर ऑडी ए३ या कारची किंमत २६ . ९९ लाख रूपये झाली आहे . ऑडी ए४ ची किंमत ३३ . ९९ लाख रूपये , ऑडी ए६ ची किंमत ४४ . ९९ लाख आणि ऑडी क्यू३ ची किंमत २९ . ९९ लाख रूपये ठेवण्यात आली आहे . ऑडी रश ही ऑफर केवळ पेट्रोलवर चालणाऱ्या गाड्यांसाठीच असेल असेही कंपनीने स्पष्ट केले आहे . आता ८ . ८५ लाख इतकी सवलत ही खरंच ग्राहकांसाठी संधी ठरणार आहे . मात्र , कंपनीने अशाप्रकारे आपल्या मॉडेल्सच्या किंमती इतक्या वेगाने कमी करण्यामागचे नेमके कारण काय ते अद्याप समजू शकले नाही . विशेष म्हणजे ग्राहक आपल्याला आवडणाऱ्या ऑडी कंपनीच्या गाडीची खरेदी २०१७ मध्ये करुन त्याचे पैसे २०१९ पासून भरु शकतात . त्यामुळे जे ऑडी घेण्याचा विचार करत आहेत त्यांच्यासाठी ही अतिशय उत्तम संधी ठरेल .


‘शोले’ सिनेमाचे नाव घेतले की , जसे जय आणि विरू आठवतात तसेच अजून एक व्यक्तिरेखा आठवते ती म्हणजे गब्बरची . गब्बरच्या भूमिकेमुळे अभिनेते अमजद खान लोकप्रिय झाले . त्यांनी ही भूमिका अजरामर केली . गब्बरची भूमिका अमजद खान यांनी सोडून इतर कोणी करेल , याची कल्पनाही चित्रपटप्रेमी करू शकत नाहीत . ‘शोले’ चित्रपटानंतर खान यांनी अनेक नावाजलेल्या सिनेमांमध्ये काम केले . त्याकाळी ते खूप लोकप्रियही होते . याच लोकप्रियतेशी निगडीत एक किस्सा आम्ही तुम्हाला सांगणार आहोत . त्याचे झाले असे की , अमजद हे पत्नी आणि मुलांसोबत जुहू बीचवर थोडा निवांत वेळ घालवत होते . त्यावेळी ‘शोले’ चित्रपट नुकताच प्रदर्शित होऊन गेला होता . पण कुटुंबासोबत वेळ घालवताना त्यांच्या पत्नीच्या लक्षात आले की , काही माणसं त्यांच्याकडे पळत येत आहेत . त्यांनी ही गोष्ट अमजद यांना सांगितली . त्यांचे चित्रपट प्रचंड लोकप्रिय झाल्यामुळे लोक अमजद यांना ओळखू लागले होते . त्यामुळेच अमजद जुहू बीचवर दिसल्यानंतर लोकांनी त्यांना भेटण्यासाठी धाव घेतली . मात्र , लोकांची इतकी गर्दी पाहून अमजद खान काहीसे घाबरले आणि तिथून पळून गेले . शोलेमध्ये अमजद खान यांना गब्बर करायला द्यावा असे अनेकांना वाटत नव्हते . पण सिनेमाचे लेखक यांनी या भूमिकेसाठी अमजदच कसे योग्य आहेत ते पटवून दिले . ‘शोले’मध्ये संजीव कुमार यांनी ठाकूरची भूमिका साकारली हे तर खरं . पण , ती भूमिका आधी धर्मेंद्र साकारणार होते आणि वीरुची भूमिका संजीव कुमार साकारणार होते . या चित्रपटाच्या चित्रीकरणापूर्वीच संजीव कुमार यांनी हेमा मालिनीला प्रपोज केलं होतं . हे सर्व ज्यावेळी धर्मेंद्र यांना कळलं तेव्हा त्यांनी लगेचच वीरुची भूमिका साकारण्याचा निर्णय घेतला . हा किस्सा अनेकांना ठाऊकही नाहीये .


क्रिकेटमध्ये कोणत्या क्षणी कोणता फलंदाज मोठी खेळी खेळून जाईल याचा काही नेम नसतो . कधीकधी सलामी आणि मधल्या फळीतले फलंदाज झटपट माघारी परततात , पण तळातले फलंदाज गोलंदाजांच्या नाकीनऊ आणतात . तर कधी सलामीचे फलंदाज प्रतिस्पर्धी संघाने दिलेलं आव्हान लिलया पार करुन टाकतात . मग अशा प्रसंगांमध्ये गोलंदाज विकेट मिळवण्यासाठी वेगवेगळ्या युक्ती आजमावत असतो . सध्या सुरु असलेल्या रणजी करंडक स्पर्धेतही असाच काहीसा प्रकार पहायला मिळाला . बंगाल विरुद्ध छत्तीसगड सामन्यात दुसऱ्या डावात छत्तीसगडचा शेवटचा गडी बाद करण्यासाठी बंगालच्या मोहम्मद शमीने मोठी तटबंदीच उभी केली . दुसऱ्या फेरीत छत्तीसगडची अवस्था १०९ / ९ अशी झालेली असताना शमीच्या गोलंदाजीवर बंगालचा कर्णधार मनोज तिवारीने चक्क ९ क्षेत्ररक्षकांना स्लिपच्या पोजीशनमध्ये उभं केलं . त्यामुळे यष्टीरक्षक आणि गोलंदाज सोडून संपूर्ण संघ एक विकेट घेण्यासाठी स्लिपमध्ये उभा असल्याचा हा अनोखा प्रकार रणजी सामन्यात पहायला मिळाला . सामना संपल्यानंतर स्थानिक वृत्तसंस्थेशी बोलताना मनोज तिवारीने या अनोख्या क्षेत्ररक्षणाविषयी आपली भूमिका मांडली . “मला कोणत्याही प्रकारे शेवटच्या फलंदाजाला जीवदान द्यायचं नव्हतं . अनेकवेळा बॅटची कडा लागून चेंडू सीमारेषेपार जातो , यामुळे अनावश्यक धावा प्रतिस्पर्धी संघाला मिळतात . त्यामुळे स्लिपमध्ये ९ क्षेत्ररक्षक उभे केल्याचा गोलंदाज म्हणून शमीलाही आधार वाटला . ” पहिल्या डावानंतर फॉलोऑनची नामुष्की ओढावलेल्या छत्तीसगडच्या संघाने , २२९ / ५ या धावसंख्येवरुन आपल्या डावाची सुरुवात केली . मात्र यानंतर अवघ्या ३० धावांमध्ये त्यांचे उर्वरित फलंदाज माघारी परतले आणि छत्तीसगडचा दुसरा डाव २५९ धावांमध्ये आटोपला . बंगालने हा सामना एक डाव आणि १६० धावांनी जिंकला . अशोक दिंडाने सामन्यात १० तर मोहम्मद शमीने सामन्यात ८ बळी मिळवले .


नोटाबंदीनंतर डिजिटल आणि कॅशलेस व्यवहारांची गरज निर्माण झाली . रोख चलनाअभावी अनेक समस्या निर्माण झाल्या . पण त्या समस्यांना डिजिटल आर्थिक व्यवहाराचे फायदे पुरून उरत आहेत . आपण एका अशा परिस्थितीतून पुढे जात आहोत , जिथे आपण आर्थिक वस्तू , बँक खाती , विमा , म्युचुअल फंड्स आणि कर्ज आपल्या घरुनच तेही आपला स्मार्टफोन वापरून , विनारोख आणि आपल्या उपस्थितीशिवाय घेऊ शकतो . ही केवळ कल्पना नसून , आजची वास्तविकता आहे . इंटरनेटचा प्रसार वाढल्याने आणि स्मार्टफोन अधिक व्यापक झाल्याने विनाकागद आर्थिक व्यवहारांची भरभराट होणारच . विनाकागद आर्थिक व्यवहारांची काही उदाहरणे पाहूया आणि जाणून घेऊ या की त्यांच्यामुळे तुमचे वित्तीय व्यवहार कसे बदलत जाणार आहेत . आधार क्रमांकाद्वारे ई - केवायसी बँक आणि ग्राहक दोघांसाठी खाते उघडण्याची प्रक्रिया कठीण असते . ग्राहकांच्या दृष्टीने पाहिल्यास , आधार ओटीपी द्वारे ई - केवायसी केल्याने खाते उघडण्यात येणाऱ्या अनेक समस्या सुटतील . पारंपरिक केवायसी प्रक्रियेसाठी लागणारी अनेकविध कागदपत्रे आता लागणार नाहीत . ओटीपीच्या आधारे त्वरित सत्यता पडताळून पाहिल्याने आधार आयडी वापरून ग्राहकांना नवीन खाती उघडता येतील . ई - केवायसी तर बरेच ठिकाणी सुरु झाले आहे . आधार ओटीपी आधारित ई - केवायसी वापरून तुम्ही १ लाखापर्यंत डिपॉझिट किंवा ६० हजारपर्यंतचे कर्ज खाते सुरु करु शकता . उद्योग - जगताला अशी आशा आहे की ही मर्यादा वाढेल आणि अशा पद्धतीने अधिक संख्येत खाती उघडता येतील . ई - साइन नवीन खाते उघडताना तुम्हाला अर्जावर हाताने स्वाक्षरी करावी लागते . व्यावसायिक परिभाषेत याला ‘वेट सिग्नेचर’ असे म्हणतात . नियमांत सुधारणा झाल्यावर याऐवजी लवकरच ई - साइन सुरू होणार आहे . माहिती तंत्रज्ञान कायद्यातून इलेक्ट्रॉनिक स्वाक्षरीला मान्यता दिली गेली आहे . तसेच भारतीय प्रमाण कायदा १८७२ आता ई - सिग्नेचरला मान्यता देतो . याचाच अर्थ असा की , आता तुम्ही कागदोपत्री डिजिटल स्वाक्षरी करू शकता . मात्र उद्योगजगताला अजून रिझर्व्ह बँकेकडून ई - साइन स्वीकारण्यासाठी स्पष्ट निर्देश मिळालेले नाहीत . ई - साइनचा वापर आता वाढू लागला आहे . निती आयोगाचे सीईओ अमिताभ कांत यांनी म्हटले आहे की गेल्या दोन वर्षांत ई - साइन व्हेरीफीकेशनची संख्या २ . १ कोटी एवढी होती , तर त्या आधीच्या २० वर्षांमध्ये हा आकडा १ . ८ कोटी एवढाच होता . अनुपस्थितीत आर्थिक व्यवहार होणार सोपे विनारोख आर्थिक व्यवहार ( जसे यूपीआय ) सोबत ई - केवायसी आणि ई - साइन आल्याने तुम्हाला नवीन खाते उघडण्यासाठी बँकेत जावे लागणार नाही किंवा वित्तीय संस्थेच्या प्रतिनिधीला भेटावे लागणार नाही . आता तुम्हाला आर्थिक व्यवहाराच्या डिजिटल अवताराचे महत्त्व कळेल . भारतासारख्या विशाल देशात अशी बरीच ठिकाणे आहेत जिथे बँकेची नवीन शाखा उघडणे किंवा प्रतिनिधींना ग्राहकांपर्यंत पाठवणे महाकठीण आहे . डिजिटल आर्थिक व्यवहारांमुळे आता कोणीही त्यांच्या आधारशी निगडित मोबाइल फोनद्वारे नवीन खाते अतिशय कमी वेळेत उघडू शकतात . महत्त्व काय ? इंटरनेट द्वारे विनाकागद आर्थिक व्यवहार घडून येतात . याने नवीन ग्राहक मिळविण्यासाठी होणारा पारंपरिक केवायसीचा खर्च कमी होतो . वेट सिगनेचरसाठी होणाऱ्या अडचणी कमी होतात आणि नवीन शाखा आणि एटीएम उघडण्याचा खर्चही वाचतो . ही बचत बँकांसाठी २ ते ३ टक्के असते तर विमा पॉलिसींसाठी ती बचत २० ते ३० टक्के इतकी असते . ग्राहकांसाठी ही बचत फायदेशीर ठरू शकते . आपल्या देशात एक अब्जापेक्षा अधिक लोकांकडे आधार किंवा मोबाइल फोन ( किंवा दोन्ही ) आहे . या दोन्ही घटकांचा फायदा घेऊन अधिकाधिक संख्येत लोकांना औपचारिक बँकिंगच्या आवाक्यात आणता येईल . आणि त्यांना बचत , विमा आणि गुंतवणूक करून स्वतःची प्रगती करणे सहज साध्य होईल . – आदिल शेट्टी सीईओ , बँकबझार


दिल्ली डेअरडेव्हिल्स आणि रॉयल चॅलेंजर्स बेंगळूरु यांचे स्पर्धेतील आव्हान संपुष्टात आले आहे . त्यामुळे रविवारी होणारा अखेरचा सामना जिंकून शेवट गोड करण्यासाठी दिल्ली आणि बेंगळूरु हे दोन्ही संघ झुंजणार आहेत . गेल्या काही सामन्यांमध्ये दिल्लीची कामगिरी सुधारली आहे . पण त्यांना बाद फेरीत पोहोचण्याची संधी मात्र नाही . रिषभ पंत , श्रेयस अय्यर , संजू सॅमसन , करुण नायर या युवा फलंदाजांनी या मोसमात चांगली कामगिरी केली , पण त्यांना कामगिरीत सातत्य राखता आले नाही . गोलंदाजीमध्ये झहीर खान , मोहम्मद शमी , कागिसो रबाडा , अमित मिश्रा , कोरे अँडरसन , अशी गोलंदाजांची फळी त्यांच्याकडे आहे . संघ चांगला समतोल असूनही त्यांना स्पर्धेतील आव्हान टिकवता आलेले नाही . प्रशिक्षक राहुल द्रविड आणि झहीर यांचे उपयुक्त मार्गदर्शन संघाला मिळाले , पण त्याचा फायदा त्यांना या मोसमात तरी झाला नाही . विराट कोहलीच्या नेतृत्वाखाली बेंगळूरुचा संघ यावेळी पूर्णपणे ढेपाळलेला पाहायला मिळाला आणि त्यामुळे गुणतालिकेत ते तळाला आहेत . हा सामना जिंकून त्यांना प्रतिष्ठा थोडय़ाफार प्रमाणात जपता येईल . कोहलीसह ख्रिस गेल , एबी डी’व्हिलियर्स , शेन वॉटसन यांना या मोसमात लौकिकाला साजेशी कामगिरी करता आली नाही . त्यामुळे संघाचे मनोबल खचले आणि पराभवाच्या चक्रव्ह्य़ूहात त्यांचा संघ अडकला . गोलंदाजीमध्ये सॅम्युअल बद्री आणि युजवेंद्र चहल यांनी चांगली कामगिरी केली . पण सामना जिंकवण्यात मात्र त्यांना सपशेल अपयश आले . आजचा सामना


कोवळय़ा वयात ज्या मुलींचे लैंगिक शोषण होते , त्यांना शारीरिक प्रौढत्व व तारुण्य त्यांच्या वयाच्या मुलींच्या तुलनेत १२ महिने अगोदर येत असल्याचे एका नव्या अभ्यासात दिसून आले आहे . अमेरिकेच्या पेनसिल्व्हेनिया स्टेट युनिव्हर्सिटीच्या संशोधकांनी याबाबत संशोधन केले . यामध्ये त्यांनी लहान वयात लैंगिक शोषणाची शिकार झालेल्या ८४ महिला आणि अत्याचार न झालेल्या ८९ महिलांची तुलना करून निष्कर्ष काढला आहे . तारुण्यात येण्याच्या आधीपासून ते संपूर्ण परिपक्वतेच्या आधारावर तारुण्यात होणारी शारीरिक प्रगती याचा अंकीय निर्देशांकाच्या आधारावर मागोवा घेण्यात आला . यामध्ये प्रामुख्याने स्तन आणि केसांमध्ये होणारा विकास हे दोन स्वतंत्र विषय घेऊन संशोधन करण्यात आले . यामध्ये एक ( तारुण्य ) ते पाच ( पूर्ण परिपक्वता ) या दरम्यान निर्देशांक ठेवण्यात आला होता . ज्या महिलांना लैंगिक शोषणाचा इतिहास होता त्यांच्यामध्ये इतर लैंगिक शोषण न झालेल्या महिलांच्या तुलनेत केसांमध्ये मोठय़ा प्रमाणात वाढ झाली होती . तसेच त्यांच्यामध्ये इतरांच्या तुलनेत स्तनांचा अधिक प्रमाणात विकास दिसून आला . हे प्रमाण जवळपास आठ महिन्यांनी लवकर होते . एक वर्ष सामान्यपणे कमी वाटत असले तरी कमी वयात परिपक्वता येण्यामुळे त्याचा आरोग्यावर परिणाम होताना दिसून येतो . यामध्ये वर्तणूक आणि मानसिक आरोग्याच्या समस्या निर्माण होऊ शकतात . तसेच यामुळे प्रजननाशी संबंधित कर्करोग होण्याचा धोका असतो , असे पेनसिल्व्हेनिया स्टेट युनिव्हर्सिटीचे संशोधक जेनी नोल यांनी म्हटले आहे . उच्च ताणाच्या परिस्थितीत म्हणजेच बालपणामध्ये लैंगिक शोषण झाल्यामुळे ताणाच्या संप्रेरकामध्ये वाढ होऊ शकते . हे धोक्याचे आहे . बालपणात होणारे लैंगिक शोषण रोखण्याची गरज असल्याचे जेनी नोल यांनी म्हटले आहे . हे संशोधन ‘अडोलेसेंट हेल्थ’ या नियतकालिकामध्ये प्रसिद्ध करण्यात आले आहे .


तरुणांसाठी बाईक हे अक्षरशः वेड असते . सध्या बाईक ही एक महत्त्वाची गरज झाल्याने वैविध्यपूरेण सुविधांनी युक्त असावी असे ग्राहकांना वाटते . मग ही बाईक जास्तीत जास्त आधुनिक आणि स्टायलिश असेल याला प्राधान्य दिले जाते . ग्राहकांची हीच गरज लक्षात घेऊन कंपन्याही सतत आकर्षक बाईकची निर्मिती करत असतात . केटीएम या कंपनीने नुकतीच आपली एक नवीन बाईक लाँच केली आहे . या बाईकचे नाव आहे ‘२०० ड्युक एबीएस’ यापूर्वी , कपंनीनं अॅडव्हेंचर बाईक ‘केटीएम ३९०’ भारतीय बाजारात लॉन्च करणार असल्याचे जाहीर केले होते . ही बाईक २०१९ मध्ये भारतात दाखल होऊ शकते असे सांगण्यात आले आहे . २०० ड्युक एबीएस या गाडीची किंमत जास्त आहे . दिल्लीत या गाडीची दिल्लीतील एक्स शोरुम किंमत १ , ५१ , ७५७ रुपये आहे . २०० ड्युक एबीएससहीत बाईकमध्ये २५ पीएस पॉवर आहे . तसंच ट्रेलिस फ्रेम , अॅल्युमिनिअम स्विंगआर्म आणि उलट सस्पेन्शन यांसहीत रेसिंग उपकरणे असल्याने ही बाईक चालवण्याचा अनुभव अतिशय चांगला आहे . यामध्ये असलेल्या बॉशमुळे गाडी नियंत्रणात राहण्यास मदत होते . तसेच गाडी पटकन थांबण्याची ताकद बाईकला मिळते . २०० ड्युक एबीएस ही बाईक नारंगी , सफेद आणि काळ्या अशा तीन रंगांत उपलब्ध असेल . आता ही बाईक देशातील इतर राज्यांत प्रत्यक्षात कधी येणार आणि किंमत जास्त असल्याने त्याला ग्राहकांचा कसा प्रतिसाद मिळतो हे पाहणे महत्त्वाचे आहे . नुकत्याच भारतात आलेल्या महिंद्रा अँड महिंद्राच्या मालकीच्या क्लासिक लीजंड्स या कंपनीने उत्पादन केलेल्या जावा या बाईकला ही केटीएमची बाईक टक्कर देण्याची शक्यता आहे . जावाचे ‘जावा , जावा ४२ आणि जावा पेराक’ असे तीन नवे मॉडेल्स काही दिवसांपूर्वीच भारतात दाखल झाले होते .


रणजी करंडक क्रिकेट स्पर्धा मध्यमगती गोलंदाज आशय पालकरने केलेल्या प्रभावी गोलंदाजीच्या बळावर महाराष्ट्राने रणजी करंडक क्रिकेट स्पर्धेच्या ‘अ’ गटातील साखळी सामन्यात मुंबईचा पहिला डाव २७३ धावांत गुंडाळला . त्यामुळे यजमानांनी पहिल्या डावात ७९ धावांची बहुमूल्य आघाडी मिळवली . मुंबईचा कर्णधार सिद्धेश लाडचे शतक अवघ्या सात धावांनी हुकले . शुक्रवारच्या ५ बाद १९६ धावांवरून पुढे खेळताना मुंबईने सावध सुरुवात केली . सिद्धेश व शुभम रांजणे यांनी सहाव्या गडय़ासाठी ५१ धावांची भागीदारी रचत मुंबईला २०० धावांपलीकडे नेले . मात्र ९३ धावांवर असताना समद फल्लाहच्या चेंडूवर सिद्धेश यष्टीररक्षक रोहित मोटवानीकडे झेल देत माघारी परतला . सिद्धेश बाद होताच मुंबईचा डाव घसरला . आशयने शेपटाला झटपट गुंडाळत २७३ धावांवर मुंबईचा संपूर्ण संघ गारद केला . शुभमने मात्र किल्ला लढवत नाबाद ५४ धावा केल्या . सलामीवीर स्वप्निल गुगळे व चिराग खुराना यांनी महाराष्ट्राला दुसऱ्या डावात चांगली सुरुवात करून दिली . त्यांनी ५८ धावांची सलामी दिली . मात्र आकाश पारकरने चिरागला ३८ , तर शिवम मल्होत्राने स्वप्निलला ३७ धावांवर बाद केले . त्यानंतर शिवम दुबेने लगेचच आणखी दोन फलंदाजांना माघारी धाडले . त्यामुळे दिवसअखेर महाराष्ट्राची ५ बाद ११२ धावा अशी अवस्था झाली असून कर्णधार राहुल त्रिपाठी १३ व सत्यजीत बच्छाव ३ धावांवर खेळत आहेत .


धि गोवा हिंदू असोसिएशन निर्मित ‘सं . मत्स्यगंधा’ हे प्रा . वसंत कानेटकरलिखित आणि पं . जितेंद्र अभिषेकींच्या अजरामर संगीतानं नटलेलं नाटक मंचित झाल्याला आता अर्धशतकाहून अधिक काळ लोटला आहे . परंतु तरीसुद्धा संगीत नाटकांचे चाहते अजूनही त्याच्या आठवणींनी रोमांचित होत असतात . दरम्यानच्या काळात संगीत रंगभूमी हळूहळू अस्ताला गेली . परंतु गेल्या काही वर्षांत पुन्हा नव्यानं पूर्वी गाजलेल्या संगीत नाटकांची संपादित रंगावृत्ती तयार करून ती मंचित करण्याचं नवं पर्व सुरू झालं आहे . गायक राहुल देशपांडे आणि त्यांच्या हुन्नरी साथीदारांनी आणलेली अशी संगीत नाटकं यशस्वीही झाली . त्यामुळे संगीत नाटकांत नव्यानं प्राण फुंकले गेले . १ मे १९६४ रोजी रंगभूमीवर आलेलं ‘सं . मत्स्यगंधा’ हे नाटक धि गोवा हिंदू असोसिएशननं पुनश्च एकदा नाटय़संपदा कलामंच या संस्थेच्या सहकार्यानं मंचित केलं आहे . यानिमित्तानं बराच काळ खंडित झालेली गोवा हिंदूची नाटय़निर्मितीची परंपराही पुन्हा सुरू झाली आहे , ही नक्कीच आनंदाची गोष्ट आहे . रामायण आणि महाभारत या प्राचीन कथाकाव्यांनी भारतीय समाजमन शतकानुशतकं व्यापून राहिलेलं आहे . या दोन्हीतली कथानकं - उपकथानकं तसंच त्यांची अपभ्रंशित वा लोकशैलीतील रूपं सर्जनशील लेखकांना समकालीन संदर्भात नवा अन्वय लावण्याकरता प्रेरणादायी ठरत असतात . त्यातही महाभारतकथा या मानवी मनोव्यापार , मानवी व्यवहार आणि नातेसंबंधांचा लख्ख आरसा आहेत असं म्हटलं जातं . अर्थात यात अतिशयोक्ती नाही . मानवी संबंधांतील नाना रंग , त्यांतले सूक्ष्म ताणेबाणे या कथांमध्ये पावलोपावली सापडतात . त्यांतून मानवी जीवनाच्या आकलनाची शहाणीव प्रकर्षांनं प्रकट होते . माणसाच्या वर्तमानकालीन जगण्याशी यातील कथांची नाळ जोडून त्यांचा नव्यानं अर्थ शोधण्याचा प्रयत्न बऱ्याच लेखकांनी केला आहे . ‘सं . मत्स्यगंधा’ हे नाटकही त्यास अपवाद नाही . कानेटकरांच्या महत्त्वाच्या नाटकांमध्ये म्हणूनच ‘सं . मत्स्यगंधा’ची गणना होते . महाभारतकालीन सत्यवतीच्या कथेला स्त्रीचं आत्मभान आणि स्वत्वाची किनार देऊन सत्यवती - शंतनूच्या कथेची या नाटकात केलेली मांडणी कानेटकरांच्या प्रागतिक दृष्टिकोनाचीच साक्ष आहे . ‘मत्स्यकन्या’ सत्यवतीच्या सौंदर्याचा गंध चहुदिशांना दरवळत असताना हिमालयात तपश्चर्येसाठी निघालेल्या तरुण पराशराशी तिची अकल्पितपणे गाठ पडते . पराशर तिच्या सौेंदर्यानं मोहित होतो . सत्यवतीही पराशराच्या प्रेमात पडते . दोघं परस्परांवर अनुरक्त होऊन एकमेकांशी रत होतात . यथाकाल पराशराला आपल्या जीवितध्येयाची आठवण होऊन तो तपश्चर्येसाठी हिमालयात जायचं ठरवतो . त्याच्याशी तनामनानं एकरूप झालेली सत्यवती त्याला त्यापासून परोपरीनं परावृत्त करू बघते . पण पराशराचा निर्धार झालेला असतो . त्याच्यापासून गर्भवती राहिलेली सत्यवती पराशराच्या आणि एकूणच पुरुषी वृत्तीच्या या कटु अनुभवानं शोकसंतप्त होते . सूडाने पेटून उठते . हस्तिनापूरचे सम्राट शंतनू हेही सत्यवतीच्या सौंदर्यानं घायाळ झालेले असतात . ते तिला मागणी घालतात . सुरुवातीला ती त्यांच्या या मागणीस ठाम नकार देते . कारण अवघ्या पुरुषजातीबद्दलच तिच्या मनात कमालीची घृणा दाटलेली असते . परंतु पुढे शंतनूच्या मागणीला होकार देऊन ती आपल्या सौंदर्याचा सौदा करायचं ठरवते . शंतनूच्या रूपात अख्ख्या पुरुषजातीलाच धडा शिकवायचं ठरवते . ती शंतनूला अट घालते की , माझा होणारा पुत्रच राजा होईल असं वचन त्यानं द्यावं . खरं तर शंतनूच्या प्रथमपत्नीचा पुत्र देवव्रत हा वारसाहक्कानं राजगादीचा स्वामी होणार असतो . पण सत्यवती हटूनच बसते . तेव्हा स्वतः देवव्रत सत्यवतीकडे येऊन आपल्या पित्याच्या वतीनं तिला मागणी घालतो . आणि तिच्या म्हणण्यानुसार आपला राजेपदाचा अधिकार सोडून देत असल्याचं वचन तिला देतो . आपण राजगादीचे साधे सामंत म्हणून आयुष्यभर सेवा करू अशी ग्वाहीही देतो . सूडानं बेभान झालेली सत्यवती ऐन तारुण्यात आपल्या पित्याच्या सुखासाठी देवव्रतानं पत्करलेल्या या वानप्रस्थाश्रमामुळे जराही विचलित होत नाही . शंतनू - सत्यवती विवाहबद्ध होतात . शंतनू फार काळ जगत नाही . दोन पुत्रांना जन्म दिल्यावर त्याचा मृत्यू होतो . परंतु सत्यवतीची आपल्या पुत्राला राजा करण्याची मनिषा नियतीच्या भयंकर आघातांनी अपुरीच राहते . तिचा पराक्रमी ज्येष्ठ पुत्र तरुण वयातच मृत्यू पावतो . आणि दुसरा पुत्र विलासी रंगढंगांत सतत मश्गुल असतो . देवव्रत मात्र तिला दिलेलं वचन पाळत राजगादीची अखंड सेवा करत राहतो . एव्हाना भीष्मप्रतिज्ञेपायी देवव्रताचा ‘भीष्म’ झालेला असतो . सत्यवतीला नियतीच्या फटक्यांनी आपण केलेल्या भीषण चुकीची जाणीव होते . हस्तिनापूरचे राज्य टिकवायचे असेल तर वचनबद्ध भीष्माला राजा बनवण्याशिवाय आता पर्याय नाही , हे तिला कळून चुकतं . भीष्म मात्र त्यास राजी होत नाही . स्वयंवरात जिंकून आणलेल्या अंबेलाही तो सत्यवतीच्या दुसऱ्या पुत्रास अर्पण करतो . अंबा भीष्माकडे आपल्याला आपल्या प्रियकराकडे परत जाऊ देण्याची विनंती करते . सत्यवतीचा त्याला विरोध असूनही भीष्म तिची ही विनंती मान्य करतो . परंतु भीष्माकडून पराभूत झालेला अंबेचा प्रियकर शाल्व तिचा स्वीकार करत नाही . ती भीष्माकडे परत येते आणि आपला पत्नी म्हणून स्वीकार करण्याची त्याला विनंती करते . मात्र , आपल्या आजीवन अविवाहित राहण्याच्या प्रतिज्ञेवर अढळ राहिलेला भीष्म तिच्याशी विवाह करण्यास स्पष्टपणे नकार देतो . सत्यवतीने विनवूनसुद्धा तो आपल्या या निर्धारापासून मागे हटत नाही . शेवटी शोकसंतप्त अंबा भीष्मास शाप देऊन निघून जाते . . प्रा . वसंत कानेटकरांनी एका मानिनीची नियतीनं केलेली ही दुर्दशा नाटकात मन सुन्न करणाऱ्या विषादासह अप्रतिमरीत्या रचली आहे . सत्यवती आणि भीष्म या नियतीच्या हातातील दोन बाहुल्यांची ही शोकांतिका आहे . पुरुषी अहंकार ठेचू पाहणाऱ्या सत्यवतीला सूडाच्या धगधगत्या आगीत सदसद्विवेकबुद्धीचाही विसर पडतो . आत्मभान आणि स्वत्वाच्या सत्यवतीच्या या लढाईत नियतीच्या फटक्यांनी ती स्वतः धारातीर्थी पडतेच ; पण सत्यवचनी भीष्माचाही त्यात हकनाक बळी जातो . दिग्दर्शिका संपदा जोगळेकर - कुलकर्णी यांनी ‘मत्स्यगंधा’च्या संपादित केलेल्या रंगावृत्तीमुळे नाटक अधिक टोकदार झालं आहे . स्त्रीचं आत्मभान ठाशीवपणे अधोरेखित करताना त्यापायी घडलेली भीष्माची शोकांतिकाही त्यामुळे प्रयोगात उठून आली आहे . या नाटकाचा मूळ पौराणिक बाज कायम ठेवून संपदा कुलकर्णी यांनी त्यात वर्तमानातील स्त्रीत्वाचे स - भान संदर्भ अधिक ठाशीव होतील याची जाणीवपूर्वक दक्षता घेतली आहे . त्याचवेळी मानवी जीवनातील नियतीचं अटळ स्थानही त्यांनी कुठं अव्हेरलेलं नाही . सत्यवती आणि अंबेच्या मनातील भावकल्लोळ व्यक्त करण्यासाठी नृत्यभावमुद्रांची केलेली योजना लाजवाब . पात्रांच्या अनावश्यक हालचाली व व्यवहार त्यांनी टाळले आहेत . प्रयोगाची गती कायम राखताना भावनिक प्रसंगांतलं नाटय़ हरवणार नाही , हे त्यांनी पाहिलं आहे . मात्र , नेपथ्यात त्यांनी फ्लॅट्सच्या केलेल्या योजनेमुळे प्रयोगात आपसूक काही मर्यादा आल्या आहेत . गाणी हा या नाटकाचा प्राण आहे हे लक्षात घेऊन त्यांनी त्यांत कसलीही तडजोड केलेली नाही . ‘साद देती हिमशिखरे’ , ‘गुंतता हृदय हे’ , ‘तू तर चाफेकळी’ , ‘मनरमणा मोहना’ , ‘नको विसरू संकेत मीलनाचा’ , ‘अर्थशून्य भासे मज हा कलह जीवनाचा’ ही अभिषेकीबुवांच्या सांगीतिक प्रतिभेचा प्रत्यय देणारी गाणी आजही तितकीच अवीट आहेत . ती त्याच नजाकतीनं कलावंतांनी पेश केली आहेत . सचिन गावकर यांच्या नेपथ्यात स्थितीशीलता जाणवते . शीतल तळपदे यांनी नाटकातील मूड्सचे हिंदोळे प्रकाशयोजनेतून व्यक्त केले आहेत . एकेकाळी प्रचंड गाजलेल्या या नाटकाचं दडपण न घेता तरुण कलावंतांनी ते सहजगत्या पेललं आहे . विशेषतः सत्यवती झालेल्या केतकी चैतन्य यांनी भावविभोर प्रेयसी ते पराशराकडून अपमानित झालेली आणि त्यापायी सूडाने पेटलेली मानिनी , तसंच पुढच्या आयुष्यात नियतीच्या नाना आघातांनी विकल होत गेलेली हस्तिनापूरची राणी आणि हातून घडलेल्या अक्षम्य चुकांची कबुली देत निखळ माणूस म्हणून नियतीचं दान स्वीकारू पाहणारी अगतिक स्त्री . . अशी सत्यवतीची विविध रूपं मुद्राभिनयासह अवघ्या देहबोलीतून उत्कटपणे साकारली आहेत . भीष्म तथा देवव्रताच्या भूमिकेत राहुल मेहेंदळे आपल्या व्यक्तिमत्त्वानं शोभले आहेत . त्यांनी भीष्माचा दृढसंकल्प आणि त्याची नियतीशरण अगतिकता ही दोन्ही रूपं ठोसपणे उभी केली आहेत . सत्यवतीशी झालेल्या पहिल्या भेटीच्या वेळी खरं तर त्याचंही वय तिच्याएवढंच असताना त्याला वयापेक्षा अधिक पोक्त दाखवण्यामागचं प्रयोजन कळलं नाही . नचिकेत लेले यांनी पराशर हा अंतर्यामी निर्मोही , संन्यस्त वृत्तीचा आहे याचं कायम भान राखलं असलं तरीही भावनिक प्रसंगांतही ते कोरडेच राहतात . सत्यवतीच्या रूपसौंदर्यानं घायाळ झालेला आणि तिला सोडून जाताना अपराधीभावानं व्यथित झालेला पराशर प्रत्यक्षात दिसलाच नाही . गायनात मात्र ही उणीव त्यांनी भरून काढली आहे . अंबेचा शोकसंतप्त आक्रोश पूजा राईबागी यांनी प्रत्ययकारी केला आहे . आपमतलबी चंडोलावरील विरंगुळ्याचं दायित्व अमोल कुलकर्णी यांनी हसतखेळत निभावलं आहे . सत्यवतीच्या पित्याचं - धीवराचं काम संजीव तांडेल यांनी यथातथ्य केलं आहे . शशी गंगावणे यांनी देवव्रताचा मित्र प्रियदर्शन चोख वठवला आहे . एकुणात , रसिकांच्या मर्मबंधातील ही ठेव काळाचं भान राखून पेश केली गेली आहे . त्याचबरोबर गतरम्यतेचा निखळ आनंदही नव्या ‘सं . मत्स्यगंधा’मध्ये भरभरून मिळतो यात संशय नाही .


Happy Fathers Day 2018 . आई - वडिलांशी असणारं नात्यांचं समीकरण हे प्रत्येकासाठीच वेगळं असतं . प्रत्येकाच्या आयुष्यात या दोन व्यक्तींचं महत्त्व हे शब्दांतही व्यक्त करणं तसं कठीणच . अशा या नात्यांमध्ये आईशी सहसा मुलं जास्त सहजपणे वावरतात , तिच्याकडे व्यक्त होतात . पण , बाबांसोबत वागताना किंबहुना त्यांच्यासमोर नुसतं उभं राहायलासुद्धा काहीजणांची भंबेरी उडते . अर्थात ही आदरयुक्त भीती असते . बाबांशी असणाऱ्या नात्यात मैत्रीचा शिरकाव होण्यासाठी तसा बराच वेळ दवडतो . काहीजण याला अपवादही ठरतात . असो , शेवटी बाबांविषयी सांगावं आणि बोलावं तितकं कमीच . त्यामुळे यंदाच्या फादर्स डेच्या निमित्ताने बाबांप्रती असणारं तुमचं प्रेम व्यक्त करायचं असेल तर त्यांना एखादी छानशी भेटवस्तू द्या . मुख्य म्हणजे भेटवस्तू लहान असो किंवा मोठी , त्यामागे दडलेल्या भावना तुमच्या बाबांपर्यंत पोहोचल्या म्हणजे मिळवलं . आता तुम्ही म्हणाल बाबांना भेटवस्तू देणं म्हणजे आणखी एक परीक्षा… . घाबरण्याची गरज नाही , कारण आता आपण अशा काही भेटवस्तूंवर नजर टाकणार आहोत , ज्या तुम्ही फादर्स डेच्या निमित्ताने बाबांना भेट स्वरुपात देऊ शकता . FIFA World Cup 2018 : …म्हणून स्पर्धेसाठी पात्र ठरूनही भारतीय संघ खेळला नाही १९५०चा वर्ल्डकप ! * तुमच्यातल्या दडलेल्या कलाकाराला जागं करत एखादं सुरेख भेटकार्ड तयार करणं हा कधीही सर्वात सोपा आणि आवडीचा मार्ग . मुख्य म्हणजे आपल्या पठ्ठ्याची किंवा परीराणीची कलाकारी पाहून बाबाही भारावतील यात शंका नाही . * पार्टी वगैरे आमच्या पिढीला आवडत नाही , असं म्हणणाऱ्या बाबांच्याच पिढीला या संकल्पनेचं कौतुक असतं . तर मग , त्यांच्यासाठी आणि त्यांच्या मित्रमंडळींसाठी एका खास पार्टीचं आयोजन करणं हासुद्धा उत्तम पर्याय आहे . * ट्रेकिंग , सायकलिंग , फिटनेस या सर्व गोष्टींकडे तुमच्या सुपरस्टार बाबांचा कल असेल , तर त्यांच्यासाठी एखादी चांगल्या ब्रँडची सायकल , ट्रेकिंगचे शूज किंवा त्याच्याशी निगडीत एखादं उपकरण तुम्ही भेट देऊ शकता . * नव्या तंत्रज्ञानाशी बाबांची चांगली मैत्री असेल तर त्यांना एखादा टॅब , आयपॅड , लॅपटॉप भेट देण्याचा पर्यायही वाईट नाही . * जुन्या पिढीचा आवडीचा छंद म्हणजे अनमोल गोष्टींचा संग्रह . याच अनमोल गोष्टींप्रती असणारं त्यांचं प्रेम ओळखत बाबांसाठी तुम्ही एखादी छानशी जुनी गोष्ट त्यांना भेट स्वरुपात देऊ शकता . * फोटोग्राफीची आवड असणाऱ्या बाबांसाठी तुम्ही छानसा कॅमेरा भेट देऊ शकता . मुळात बाबांनी टीपलेल्या काही जुन्या - नव्या फोटोंचा कोलाज , एखादा व्हिडिओ तयार करुन त्यांच लहानसं स्क्रीनिंगही तुम्ही बाबांसाठी आयोजित करु शकता . * खेळाची आवड कोणाला नसते ? काय म्हणता , तुमच्याही बाबांना खेळाची आवड आहे . तर मग त्यांच्यासाठी त्यांच्याच आवडीच्या खेळाशी निगडीत एखादी गोष्ट भेट म्हणून द्या . * घड्याळ , एखाद्या चांगल्या ब्रँडचा गॉगल , पर्फ्युम या गोष्टी बाबांना आवडतातच . त्यामुळे डोक्यात भेटवस्तू घेण्यासाठीचे असंख्य प्रश्न असतील तर हे पर्याय कधीही उत्तम . * वाचनाची आवड असणाऱ्या गटात तुमचेही बाबा येत असतील तर त्यांच्या आवडत्या लेखकाचा एखादा कथासंग्रह किंवा त्यांना आवडेल अशा पठडीतील एखादं पुस्तक त्यांना भेट द्या . * चित्रपट किंवा नाटक पाहण्यास बाबांचं प्राधान्य असेल , तर ते पाहण्यासाठी त्यांना घेऊन जा . नेहमीच डेटवर जाण्यासाठी खास व्यक्तीची साथ तुम्हाला मिळेलच . पण , एक खास दिवस बाबांसाठी , आयुष्यातील अतिशय महत्त्वाच्या डेटसाठी नक्कीच राखून ठेवा .


भारतीय क्रिकेट संघाचा माजी कर्णधार आणि क्रिकेट असोसिएशन ऑफ बंगालच्या अध्यपदी असणाऱ्या सौरव गांगुली याने कोलकाता नाईट रायडर्स या संघाच्या कर्णधारपदासाठी काही खेळाडूंना पसंती दिली आहे . यंदाच्या हंगामासाठी गांगुलीने रॉबिन उथप्पाच्या नावाला प्राधान्य दिल्याचं स्पष्ट होत आहे . गेल्या बऱ्याच काळापासून रॉबिन उथप्पा ‘केकेआर’च्या संघातून खेळत असून , यंदाच्या हंगामात त्याला कर्णधारपदाची अपेक्षा असल्याचं वृत्त ‘स्पोर्ट्स कीडा’ने प्रसिद्ध केलं आहे . उथप्पाव्यतिरिक्त गांगुलीने दिनेश कार्तिकच्या नावालाही प्राधान्य दिलं आहे . या शर्यतीत ऑस्ट्रेलियन खेळाडू ख्रिस लिनचाही नावाचा समावेश होता . पण , गांगुलीच्या मते लिनच्या सध्याच्या दुखापती पाहता संघाचं कर्णधारपद त्याच्याकडे सोपवणं फायद्याचं ठरणार नाही . दरम्यान , ख्रिसच्या खांद्याला दुखापत झालेली असतानाही पाकिस्तान सुपर लीगमध्ये त्याने एका संघाचे कर्णधारपद सांभाळले होते . एकिकडे दुखापतग्रस्त ख्रिस आणि दुसरीकडे कर्णधारपदासाठी उत्सुक असणारा रॉबिन उथप्पा या दोन्ही खेळाडूंकडे पाहता आता ‘केकेआर’ची धुरा कोणाच्या हाती जाणार याकडे सर्वांचे लक्ष लागून राहिले आहे . ‘केकेआर’च्या कर्णधारपदासाठी उथप्पा प्रबळ दावेदार मानला जात आहे . वाचा : २०१९ विश्वचषकानंतर निवृत्तीचा निर्णय घेईन – युवराज सिंह काही दिवसांपूर्वीच ‘स्पोर्ट्स स्टार’शी संवाद साधतानासुद्धा तो कर्णधारपदाच्या प्रतिक्षेत असल्याचं स्पष्ट झालं . ‘त्या ( कर्णधार ) पदासाठी निवड झाली तर ही माझ्यासाठी खूप महत्त्वाची भूमिका ठरणार आहे . पण , त्याबाबतचा निर्णय येण्यात काहीसा वेळ दवडला जाऊ शकतो . त्यांनी ( निर्णायक मंडळात असणाऱ्यांनी ) माझ्यावर कोणतीही जबाबदारी सोपवली तर त्यासाठी मी सर्वस्व पणाला लावेन’ , असं तो म्हणाला होता . तेव्हा आता यंदाच्या आयपीएल हंगामासाठी ‘केकेआर’चं नेतृत्व कोण करतं हे पाहणं महत्त्वाचं ठरणार आहे .


विराट कोहलीच्या नेतृत्त्वाखाली खेळणारा भारतीय संघ सध्या चांगल्याच फॉर्मात आहे . घरच्या मैदानावर खेळताना ऑस्ट्रेलियाविरुद्ध वन - डे मालिकेत ४ - १ ने विजय मिळवत भारतीय संघाने मालिका जिंकली . सलामीवीर रोहित शर्मा आणि अजिंक्य रहाणेचा चांगला फॉर्म आणि मधल्या फळीत हार्दिक पांड्याची अष्टपैलू खेळी हे भारतासाठी या मालिकेतले काही जमेचे मुद्दे . मात्र कर्णधार विराट कोहलीला या मालिकेत फलंदाजीत हवीतशी चमक दाखवता आली नाही . ५ सामन्यांमध्ये विराटच्या नावावर केवळ १८० धावा जमा आहेत . अवश्य वाचा – टी - २० नंतर आता टी - १० स्पर्धा , सेहवागही मैदानात उतरण्याची शक्यता भारताचा माजी खेळाडू वीरेंद्र सेहवागच्या मते यात विराट कोहलीला कोणतीही चिंता करण्याचं कारण नाही . याउलट कर्णधारपदाची जबाबदारी हातात आल्यानंतर विराटच्या फलंदाजीत सुधारणा झाल्याचेही वीरेंद्र सेहवागने म्हटलंय . ‘इंडिया टुडे’ वृत्तसंस्थेला दिलेल्या मुलाखतीत सेहवागने आपलं मत मांडलं . “सध्या भारताने आगामी न्यूझीलंड आणि श्रीलंकेविरुद्धच्या मालिकेवर आपलं लक्ष केंद्रित करायला हवं . या मालिकेत विराट कोहली आपल्या फॉर्मात परत येईल , यात शंका नाही . ” अवश्य वाचा – …आणि विराट कोहलीचं टोपणनाव जगजाहीर झालं ! यावेळी मोक्याच्या क्षणी आपली विकेट न फेकता चांगला खेळ करण्यासाठी सेहवागने विराटला खास गुरुमंत्र दिला . “मी आणि सचिन ज्यावेळी भारताच्या डावाची सुरुवात करायचो , त्यावेळी सचिनने सांगितलेली ही गोष्ट माझ्या कायम लक्षात राहिली . एक धाव घेण्याच्या नादात आपण आपली विकेट फेकणं चुकीचं आहे . चोरटी धाव घेण्याच्या नादात जेव्हा आपण धावबाद होतो तेव्हा आपल्या खेळाबद्दल आपण गंभीर नसल्याचं दिसून येतं . याऐवजी धोकादायक चेंडू सोडून देत , चेंडू टप्प्यात येताच त्याच्यावर प्रहार करणं केव्हाही चांगलं . ” विराटने ही ट्रीक लक्षात ठेवली तरी त्याची फलंदाजी पूर्वीसारखी होईल असंही सेहवानगने म्हटलंय . भारत आणि ऑस्ट्रेलिया यांच्यात शनिवारपासून टी - २० मालिकेला सुरुवात होणार आहे . वन - डे मालिकेत विराटला फारशी चांगली कामगिरी करता आलेली नसल्याने टी - २० सामन्यात विराट कशी कामगिरी करतो याकडे सर्वांचं लक्ष असणार आहे . अवश्य वाचा – … म्हणून यंदा ऑस्ट्रेलियाचा संघ स्लेजिंग करत नाही ; सेहवागने रहस्य उलगडले


११ ऑक्टोबर रोजी बॉलिवूडचे महानायक अमिताभ बच्चन यांचा ७५ वा वाढदिवस आहे . त्यांचा हा वाढदिवस कसा असेल , याची उत्सुकता त्याच्या चाहत्यांसह संपूर्ण चित्रपटसृष्टीला लागली आहे . एकीकडे फिल्म सिटीमध्ये बिग बी बॉलिवूड कलाकारांसाठी स्पेशल डिनर आयोजित करणार असल्याची चर्चा असतानाच , बच्चन कुटुंबीय त्यांच्या वाढदिवशी मालदीवला जाणार असल्याचं वृत्त ‘मिड डे’ या वृत्तपत्राने दिलं आहे . १० ऑक्टोबर रोजी संपूर्ण बच्चन कुटूंब मालदीवला जाणार आहे . अमिताभ बच्चन , ऐश्वर्या राय , आराध्या , जया बच्चन , श्वेता आणि तिची दोन्ही मुलं असं संपूर्ण बच्चन कुटूंब बिग बींच्या वाढदिवसाच्या निमित्ताने मालदीवमध्ये सुट्ट्यांची मज्जा घेणार आहेत . अभिषेक आणि ऐश्वर्याने या सर्व गोष्टींचं नियोजन केलं असून आठवडाभर ते तिथेच राहणार आहेत . विशेष म्हणजे आराध्याने तिच्या आजोबांसाठी म्हणजेचं बिग बींसाठी स्वतः एक खास भेटकार्ड तयार केलं आहे . हे भेटकार्ड ती त्यांना वाढदिवशी देणार आहे . वाचा : शाहरूखला नाराज करणारं विद्या बालनचं हे वक्तव्य बिग बींना आपल्या वाढदिवशी संपूर्ण वेळ फक्त त्यांच्या कुटुंबाला द्यायचं आहे आणि मुंबईत राहून हे शक्य झालं नसतं . म्हणूनच ऐश्वर्या - अभिषेकने त्यांच्यासाठी मालदीव ट्रीपचा प्लॅन केला आहे . गेल्या वर्षी अभिषेक बच्चनचा ४० वा वाढदिवससुद्धा बच्चन कुटुंबीयांनी मालदीवमध्ये साजरा केला होता .


बॉलिवूडमधील अभिनेत्री सनी लिओनी कायमच वेगवेगळ्या गोष्टींवरुन चर्चेत असते . सध्या ती तिच्या काही दिवसांपूर्वी आलेल्या ‘करनजीत कौर ; अनटोल्ड स्टोरी ऑफ सनी लिओनी’ या वेबसिरीजवरुन चांगलीच चर्चेत आहे . तिच्या या वेबसिरीजवरुन तिला अनेक उलट - सुलट प्रश्न विचारले जात आहेत . बायोपिक होता तर तू स्वतःच त्यामध्ये काम का केले हा तिला सर्वाधिक विचारला जाणारा प्रश्न आहे . तुझी आता असणारी प्रतिमा सुधारण्यासाठी तू हा प्रयोग केला आहेस का असे विचारले असता ती म्हणते लोक माझ्याबाबत काय विचार करतात मला माहित नाही , पण या चित्रपटात सत्य घटना दाखविण्यात आल्या आहेत . या वेबसिरीजबाबत सांगताना ती म्हणते , नमाह फिल्मसचे शरीन मंत्री आणि माझे पती डॅनियल वेबर यांनी मला या वेबसिरीजबाबत सांगितले . सुरुवातीला मी माझ्या आयुष्यातील जुन्या गोष्टींवर काम करण्यास तयार नव्हते . मात्र या दोघांनीही मला याबाबत नीट पटवून दिल्याने अखेर मी तयार झाले . या वेबसिरीजमधील विविध प्रसंग शूट करणे हा माझ्यासाठी वाटतो तितका सोपा टास्क नव्हता . दुसऱ्या सिझनच्या शूटींगमुळे मी अधिकच तणावात होते , त्या तणावातून मी अजून बाहेर पडलेले नाही . माझ्या आयुष्यातील निर्णय मीच घेतले आहेत . त्यावेळी मी आयुष्यात जे निर्णय घेतले तेव्हा मी पुरेशी प्रगल्भ नव्हते . माझ्या वागण्याचा माझे कुटुंबिय आणि नातेवाईक यांच्यावर काय परिणाम होईल याचा मी विचार केला नव्हता . या बायोपिक वेबसिरीजमध्ये सनीचा अॅडल्टस्टारपासून बॉलिवूडमधील एन्ट्रीपर्यंतचा प्रवास दाखविण्यात आला आहे . सनीच्या आयुष्याशी निगडित सगळे पैलू यामध्ये उलगडून दाखविण्यात आले आहेत . परदेशात शालेय जीवनात आलेल्या अडचणी , त्यानंतर घरातील आर्थिक परिस्थितीमुळे अॅडल्ट स्टार म्हणून करावे लागलेले काम याबाबत दाखविण्यात आले आहे . यामध्ये सनी अतिशय सुंदर दिसली असून त्यातील तिचे ‘इट्स हॉट’ हे गाणे चांगलेच गाजत आहे .


प्रत्येक विवाहित महिलेच्या आयुष्यात वटपौर्णिमा सणाचे एक वेगळेच महत्त्व असते . आपल्या पतीच्या दीर्घायुष्यासाठी आणि जन्मोजन्मी हाच पती मिळावा म्हणून प्रत्येक स्त्री या दिवशी वटवृक्षाची पूजा करते . वटवृक्षाला संस्कृतमध्ये ‘अक्षयवृक्ष’ असे म्हटले जाते . ‘अ’ म्हणजे नाही आणि ‘क्षय’ म्हणजे विनाश ! ज्याचा कधीही विनाश होत नाही अर्थात जो पुन्हा जिवंत होतो , वाढत जातो तो अक्षय वृक्ष म्हणजेच वटवृक्ष ! येत्या ८ आणि ९ तारखेला वटपौर्णिमा आहे . स्वाभाविकच त्या दिवशी सर्व लग्न झालेल्या स्त्रिया पतीच्या दीर्घायुष्यासाठी उपवास करतील . या महिलांमध्ये यंदा काही मराठी अभिनेत्रींचाही समावेश झाला आहे . गेल्या वर्षभरात मराठी चित्रपटसृष्टीतील अनेक कलाकारांच्या घरी सनई - चौघड्याचे सूर दुमदुमले . काहींचे लव्ह मॅरेज झाले तर काहींनी आपल्या कुटुंबियांच्या पसंतीला होकार देत अरेंज मॅरेज केले . त्यापैकी कोणत्या अभिनेत्रींची ही पहिली वटपौर्णिमा असणार ते जाणून घेऊया . ‘अग्निहोत्र’ , ‘कुंकू’ यासारख्या मालिकांमधून प्रेक्षकांच्या मनात घर केलेल्या मृण्मयी देशपांडेने ३ डिसेंबरला व्यावसायिक स्वप्नील राव याच्याशी लग्न केले . मृण्यमयी आणि स्वप्नीलचे अरेंज मॅरेज आहे . मृण्मयीने मालिकांबरोबरच ‘कट्यार काळजात घुसली’ आणि ‘नटसम्राट’ या चित्रपटांमध्येही लक्षवेधी भूमिका साकारली होती . याचवर्षी मार्च महिन्यात अभिनेत्री मनवाने निर्माता सुशांत तुंगारे याच्याशी विवाह केला . चित्रपट आणि मालिकांमधून अभिनय करणाऱ्या मनवाने आता निर्मिती क्षेत्रातही पाऊल टाकले असून , तिने सुशांतसह ‘चूकभूल द्यावी घ्यावी’ या मालिकेची निर्मिती केली आहे . ‘सरस्वती’ या मालिकेची निर्मितीदेखील सुशांत तुंगारे याचीच आहे . ‘राधा ही बावरी’ मालिकेतून प्रेक्षकांच्या मनात घर केलेल्या श्रृती मराठेनेदेखील गेल्यावर्षीच लग्न केले . अभिनेता गौरव घाटणेकर आणि श्रुती ४ डिसेंबरला विवाहबंधनात अडकले . श्रुतीने मराठीतील मालिकांबरोबरच दाक्षिणात्य चित्रपटांमध्ये देखील काम केले आहे . श्रृती आणि गौरवची ओळख ‘तुझी माझी लव्ह स्टोरी’ या चित्रपटादरम्यान झाली . त्यांच्या प्रेमाला जवळपास तीन वर्षे उलटल्यानंतर त्यांनी लग्न करण्याचा निर्णय घेतला होता . ‘लव लग्न लोचा’ फेम अभिनेत्री अक्षया गुरवही काही दिवसांपूर्वीच विवाहबंधनात अडकली होती . सिनेमॅटोग्राफर भूषण वाणी याच्यासोबत अक्षया विवाहबंधनात अडकली . एका मित्राच्या निमित्ताने अक्षया आणि भूषणची ओळख झालेली . त्यानंतर त्यांच्या भेटगाठी वाढल्या , मैत्री वाढली आणि त्या मैत्रीचं रुपांतर प्रेमात कधी झालं हे तिचं तिलाही कळल नाही . ‘रुंजी’ मालिकेने प्रसिद्धीस आलेल्या पल्लवीने संग्राम समेळ याच्याशी गेल्यावर्षी डिसेंबर महिन्यात लग्न केले . संग्राम हा ‘पुढचं पाऊल’ मालिकेने प्रसिद्धीस आला होता . ‘पुढचं पाऊल’ आणि ‘होणार सून मी या घरची’ या मालिकांमध्ये काम करणाऱ्या अतुलानेही ४ डिसेंबर २०१६लाच लग्न केले . क्रिएटिव्ह दिग्दर्शक सिद्धव नाचणे याच्याशी तिचे लग्न झाले आहे . या दोघांची ओळख एका कॉमन फ्रेंडच्या माध्यमातून झाली होती . लग्नापूर्वी वर्षभर हे दोघे एकमेकांना डेट करत होते .


हिंदी सिनेसृष्टीतील ‘हवा - हवाई’ अर्थात श्रीदेवी . श्रीदेवीचा दुबईत हृदयविकाराच्या झटक्याने मृत्यू झाला . पहाटे ३ च्या सुमारास ही बातमी समोर आली . यानंतर सोशल मीडियावरही ही बातमी पसरली . पंतप्रधान नरेंद्र मोदी यांनीही अत्यंत दुर्दैवी घटना असल्याचे म्हणत ट्विटरवर शोक व्यक्त केला आहे . श्रीदेवी ही आपल्या अभिनयाला वेगळा ठसा उमटवणारी अभिनेत्री होती . तिने तिच्या कारकिर्दीत वैविध्यपूर्ण भूमिका साकारल्या . तिने साकारलेल्या भूमिका आजही लोकांच्या स्मरणात आहेत . मी श्रीदेवीच्या कुटुंबीयांच्या दुःखात सहभागी आहे . तिच्या आत्म्याला शांती मिळो . . असे म्हणत पंतप्रधान नरेंद्र मोदी यांनी शोक व्यक्त केला आहे . पंतप्रधानांसोबतच इतरही अनेक राजकीय नेत्यांनी श्रीदेवीच्या निधनाबाबत शोक व्यक्त केला आहे . श्रीदेवी यांचा मृत्यू झाल्याची बातमी ऐकताच धक्का बसला असे ट्विट प्रफुल्ल पटेल यांनी केले आहे . तसेच आंध्रप्रदेशचे मुख्यमंत्री चंद्रबाबू नायडू यांनीही शोक व्यक्त केला आहे . एक अभिनेत्री म्हणून तिचा कायम अभिमान होता . ती गेल्याचे समजल्याने धक्का बसला आमच्या मनातले तिचे स्थान अढळ राहिल असे नायडू यांनी म्हटले आहे .


रिलायन्स जिओ या टेलिकॉम कंपनीने अगदी कमी कालावधीत भारतात आपले स्थान निर्माण केले आहे . ग्राहकांच्या खिशाला परवडतील अशा एकाहून एक उत्तम ऑफर्स देत जिओने ग्राहकांची पसंती मिळवलीच पण त्यानंतर आकर्षक कॅशबॅक ऑफर्स देत जिओने त्यांना अधिकच खूश केले आहे . जिओने नुकतीच आपली आणखी एक ऑफर जाहीर केली असून ३९९ रुपयाचे रिचार्ज करणाऱ्या ग्राहकांना तब्बल ३३०० रुपयांची कॅशबॅक मिळणार आहे . त्यामुळे तुम्ही जिओची सेवा वापरत असाल तर ही संधी अजिबात दवडू नका . यामध्ये ४०० रुपयांचे माय जिओ कॅशबॅक व्हाऊचर्स मिळतील . ३०० रुपयांचे तत्काळ कॅशबॅक व्हाऊचर्स वॉलेटमध्ये जमा होतील . तर २६०० रुपयांपर्यंतचे ई - कॉमर्स साईटसचे डिस्काऊंट व्हाऊचर्स मिळणार आहेत . याआधी कंपनीने ३९९ आणि त्याहून अधिक रुपयांच्या रिचार्जवर जवळपास २५९९ रुपयांपर्यंतची कॅशबॅक ऑफर जाहीर केली होती . त्यानंतर आता ही आणखी एक धमाकेदार ऑफर जाहीर केली आहे . जिओ बाजारात आल्यानंतर आयडिया , व्होडाफोन , एअरटेल यांसारख्या स्पर्धक कंपन्यांनीही कमी किंमतीत जास्तीत जास्त चांगल्या ऑफर्स द्यायला सुरुवात केली आहे . मात्र त्याहून आघाडीवर राहण्यासाठी जिओने आपले वेगळेपण जपले असल्याचे दिसते . काही दिवसांपूर्वी जिओने आपले १९९ आणि २९९ रुपयांचे आकर्षक प्लॅन लाँच करत ग्राहकांना खूश केले होते . त्यानंतर आता ही कॅशबॅक ऑफर घेऊन आल्याने ग्राहकांना चांगला लाभ मिळणार आहे . १५ जानेवारी नंतर जे लोक पहिल्यांदा रिचार्ज करतील त्यांच्यासाठीच ही ऑफर असेल असे जिओने सांगितले आहे . त्यामुळे ग्राहकांनी आपली सेवा वापरावी यासाठी कंपनीने केलेली ही एक अनोखी युक्तीच आहे असे म्हणावे लागेल .


ज्येष्ठ नागरिकांचे जीवनमान उंचवावे यासाठी केंद्र सरकार लवकरच एक राष्ट्रीय धोरण आणणार आहे . यामध्ये आरोग्यविषयक सुविधा पुरवणे तसेच निवारा पुरवण्यावर भर दिला जाणार आहे . याबाबत एक प्रस्ताव तयार करण्यात आला असून , तो मंत्रिमंडळापुढे लवकरच आणला जाईल , असे सूत्रांनी स्पष्ट केले . सामाजिक न्याय व सक्षमीकरण मंत्रालयाने केंद्राच्या विविध मंत्रालयांशी चर्चा करून याबाबत प्रस्ताव तयार केला . त्यामध्ये बदलती लोकसंख्येची रचना , ज्येष्ठ नागरिकांच्या सामाजिक व आर्थिक गरजा , सामाजिक मूल्ये विचारात घेण्यात आल्याचे सूत्रांनी स्पष्ट केले . १९९९ मध्ये ज्येष्ठ नागरिकांसाठी जे धोरण आखण्यात आले होते . त्याला अनुसरूनच हे नवे र्सवकष धोरण आखण्यात आले आहे . वय वाढल्यावर आरोग्याच्या तक्रारी वाढतात . त्यामुळे आरोग्यविषयक बाबींवर या धोरणात विशेष भर देण्यात आला आहे . ज्येष्ठ नागरिकांना निवारा उपलब्ध करून देण्यावरही यामध्ये भर देण्यात येणार आहे . नवी पिढी ज्येष्ठ नागरिकांप्रती अधिक संवेदनशील व्हावी , तसेच त्यांनी त्यांची काळजी घ्यावी . यावर नव्या धोरणात भर देण्यात आल्याचे सूत्रांनी स्पष्ट केले . २०११ च्या जनगणनेनुसार देशात १० कोटी ३८ लाख ज्येष्ठ नागरिक आहेत . देशाच्या एकूण लोकसंख्येच्या ८ . ६ टक्के इतके हे प्रमाण आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


अर्धे आकाश चारुता गोखले – response . lokprabha @ expressindia . com जपानमध्ये काही कंपन्यांमध्ये तेथील स्त्री कर्मचाऱ्यांना नोकरीवर रूजू होतानाच गरोदर राहण्यासाठी वेळापत्रक दिले जाते . मागील महिन्यात एका गरोदर स्त्रीच्या नवऱ्याने आपली पत्नी नेमून दिलेल्या तारखेच्या आधी गरोदर राहिली म्हणून वरिष्ठांना माफी मागणारे पत्र लिहिले . या घटनेच्या पार्श्वभूमीवर जपानमधील महिला कर्मचाऱ्यांच्या मनातील भावना काय असतील यावर काल्पनिक पत्र . माननीय वरिष्ठ , काही घटना आपल्याबाबतीत घडणं निव्वळ अशक्य आहे , आपण त्याला अपवाद आहोत असं मला नेहमी वाटायचं . वयाच्या १४ व्या वर्षी शिक्षण अर्धवट टाकून मुलीचं लग्न लावून दिल्याच्या घटना मी भारत , पाकिस्तानसारख्या देशांमध्ये घडलेल्या ऐकायचे . लग्नानंतर लगेच मूल होऊ देण्याची सक्ती , मुलगा हवा या भावनेपोटी तीन - चार मुलं होऊ देण्याचा आग्रह अशा अनेक मध्ययुगीन गोष्टी निव्वळ गरीब आणि विकसनशील देशांमध्ये घडतात असं माझं ठाम मत होतं . एकीकडे दरवर्षी लाखोंनी पदवीधर निर्माण करणाऱ्या भारतात स्त्रियांची एवढी दुरवस्था का , हा प्रश्न मला नेहमी पडत असे . मी मात्र जपानसारख्या प्रगत देशात जन्मले म्हणून देवाचे आभार मानत असे . विज्ञान आणि तंत्रज्ञानात नेत्रदीपक प्रगती केलेल्या माझ्या देशात आधुनिकतेचे वारे स्त्री - पुरुषांपर्यंतही पोहोचले असणार आणि या पुढारलेपणाची फळे मलाही चाखता येणार हे मी गृहीत धरलं होतं . पण ती माझी चूक होती . जोपर्यंत शिकत होते , तोपर्यंत मला स्त्री असण्याची झळ बसली नव्हती . परंतु शिक्षण संपवून नोकरीला लागले , आणि कामाच्या ठिकाणी स्त्री - पुरुषांमध्ये होणारा भेदभाव मला थोडाफार लक्षात येऊ लागला होता . इतर अनेक देशांप्रमाणे माझ्या आजूबाजूचा समाजही दांभिक होता . तोही कप्प्याकप्प्यांमध्ये जगत होता . माझ्यासारख्या अनेक मुलींना इथे शिक्षणाचा , अर्थार्जनाचा मार्ग खुला आहे पण या ज्ञानाचा उपयोग आम्ही कसा करायचा हे ठरवण्याचे स्वातंत्र्य मात्र मर्यादित आहे हेही मला हळूहळू कळू लागलं होतं . तीन वर्षांपूर्वीचा ऑफिसमधला तो दिवस मला अजून आठवतो . तुम्ही आणि तुमच्या सहकाऱ्यांनी माझं मनापासून स्वागत केलं . ती माझी पहिलीच नोकरी असल्यामुळे मी खूप उत्साहित होते . त्यांनी मला कामाचं स्वरूप समजावलं , माझ्या जबाबदाऱ्या सांगितल्या . कंपनीत रोटा सिस्टीम होती . पहिले सहा महिने माझी सकाळची पाळी होती आणि त्यानंतर रात्रपाळी . मी खूश होते . त्यानंतरच्या संभाषणाने मात्र माझ्या पायाखालची जमीनच हादरली . त्यात कंपनीच्या दृष्टीने मला कधी मूल होऊ देण्यास परवानगी आहे याच्या काही अलिखित नियमांविषयी सांगण्यात आलं . थेट तारखाच देण्यात आल्या . त्यानुसार तीन वर्षांनी माझा टर्न होता . त्यावेळी मी २८ वर्षांची होते . म्हणजे आई होताना मी ३२ शी गाठलेली असणार . मला एकदम शरमल्यासारखं झालं आणि दुसऱ्या क्षणी अपमानाने डोळे लाल झाले . माझी ‘पाळी’ कधी चुकली पाहिजे याच्याही पाळ्या तुमच्या कंपनीने लावल्या होत्या . तुम्ही खऱ्या अर्थाने मला विकत घेतलं होतं आणि मी तुमची गुलाम झाले होते . मी आतापर्यंत सर्वार्थाने उपभोगलेल्या स्वातंत्र्याला त्या दिवशी तडा गेल्याची मला जाणीव झाली . त्यावेळी मी असहाय्य होते . माझ्या इतर अनेक सहकाऱ्यांसारखी ! खरं तर ध्येयाने पछाडलेले होते . कोणत्याही परिस्थितीत काम करण्याची माझ्यात उमेद होती . माझी वेळ येईल तोपर्यंत परिस्थिती बदलेल असं वाटलं होतं . पण मला अपेक्षित होतं तेच घडलं . मी गरोदर आहे हे लक्षात आल्यावर माझ्या टीमलीडरने मला राजीनामा देण्यास सांगितलं अन्यथा पगारात कपात होईल किंवा बढती दिली जाणार नाही अशी धमकी दिली . माझी कामावरील निष्ठा तो जाणून होता त्यामुळे एकप्रकारे तो मला गर्भपात करण्यासच प्रवृत्त करत होता . मागच्या महिन्यात अकिरा ( नाव काल्पनिक आहे ) त्याच्या या दबावाला बळी पडून कमी पगारावर काम करण्यास तयार झाली . पण मी मात्र आज तुमच्या अरेरावीला बळी पडणार नाही . होय , मी गरोदर आहे . . तुम्ही ठरवून दिलेल्या तारखेच्या आधीच ! चुकून नाही तर नीट समजून उमजून . मी अपराधी नाही आणि तुमच्या माफीसही बांधिल नाही . मी राजीनामाही देणार नाही . माझ्या या निर्णयाची जबर किंमत तुम्ही माझ्याकडून वसूल कराल याची मला जाणीव आहे . पण मी पुरुषी अहंकाराला शरण गेले नाही याचे समाधान आहे . हा अहंकार आहे स्त्रियांचे आयुष्य आपण कोणत्याही थराला जाऊन नियंत्रित करू शकतो याचा ! अधिकाधिक प्रगतीचे गाजर दाखवून स्त्रियांना त्यांच्या स्वाभिमानाचं पोतेरं करण्यास भाग पाडण्याचा ! हा अहंकार आहे बाजारी व्यवस्थेचा . पशाचे गाजर दाखवले , तर कामगार व्यक्तिगत आयुष्यातील अत्यंत नाजूक तपशिलांचापण सौदा करायला तयार होईल , अशी उर्मट खात्रीच कार्पोरेट जगताला वाटू लागली आहे . तुमच्या हिमतीची आणि निर्लज्जपणाची खरंच दाद दिली पाहिजे . केवळ कंपनीच्या नफ्यापोटी स्त्रीच्या वैयक्तिक जीवनाचा कब्जा घेण्यापर्यंत तुमची मजल जातेच कशी ? वुमनॉमिक्स ( हेील्ल्रेू२ ) च्या नावाखाली स्त्रियांचा अर्थव्यवस्थेतील वाटा वाढवण्याचा हा कोणता आला अजब मार्ग ? तुम्ही आम्हाला नोकरी देता त्यावेळी तो निव्वळ आमच्या कौशल्यांचा सौदा असतो , संपूर्ण जीवनाचा नाही . शरीराचा तर नाहीच नाही . स्त्रीच्या शरीरावर फक्त तिचाच अधिकार असतो . मूल होऊ द्यायचे की नाही आणि तेही कधी हा सर्वस्वी स्त्रीचा निर्णय असतो . प्रसंगी तिच्या नवऱ्याचाही नाही . नोकरी हा आमच्या आयुष्यातील एक भाग आहे , संपूर्ण आयुष्य नाही . त्यामुळे आयुष्यात नसíगकरीत्या घडणाऱ्या काही घटना नोकरी करतानाही घडू शकतात . गरोदरपण हा स्त्रीच्या आयुष्यातील स्वाभाविक टप्पा आहे . ती समस्या नाही ; गुन्हा तर नाहीच नाही . स्त्रीचे शरीर पुरुषापेक्षा वेगळे आहे याला डेव्हीएशन म्हणता येणार नाही तर ते व्हेरीएशन आहे . त्याचा बाऊ आमच्यापेक्षा बाहेरचा समाजच अधिक करतो . आम्ही पाळणाघरे मागतो , तुम्ही आमच्यासमोर आमची बीजांड गोठवण्याचा पर्याय ठेवता . का तर ऐन उमेदीच्या काळात मुलांचा सांभाळ करण्यात वेळ जायला नको आणि कंपनीचा तोटा व्हायला नको . आम्ही आमच्या हक्काची मॅटर्निटी लीव्ह मागतो तर तुम्ही आमच्या गरोदरपणाच्या थेट पाळ्याच लावता . आमच्या प्रत्येक माफक अपेक्षेसमोर तुम्ही तुमचे अत्यंत अविचारी आणि आततायी उत्तर तोंडावर मारता . समाज आम्हाला एकतर शतकानुशतके बुरख्याआड लपवून ठेवतो किंवा यंत्रमानवासारखा कामाला जुंपतो . दुर्दैवाने आम्ही आज खऱ्या अर्थाने आधुनिक काळामध्ये जगत आहोत . चार्ली चाप्लीनच्या मॉडर्न टाइम्स या चित्रपटात कामगार जेवणाचा वेळ वाचावा म्हणून आपापल्या जागेवर दात विचकून बसलेले दाखवले आहेत . प्रत्येकाच्या दातांवरून एक मक्याचे कणीस वेगाने फिरवले जाते . केवढी ही सोय ! दाणे नाकातोंडात जाऊन पोट भरतंय की जीव गुदमरतोय याच्याशी कुणालाही देणे - घेणे नाही . मजुराचा वेळ वाचून उत्पादन वाढण्यास मदत होते हे महत्त्वाचे . आमचीही अवस्था या मजुरापेक्षा कमी नाही . आमचं पोट भरतंय हा आभास आम्ही निर्माण केला आहे पण खरं तर आम्ही गटांगळ्या खात आहोत . गरोदरपणा पुढे ढकला हे सांगणं हा तुमच्यासाठी व्यवहार आहे , पण आमच्यासाठी ती मोठी जोखीम आहे . ३० वर्षांच्या स्त्रीली तुझी टर्न चार वष्रे दोन महिन्यांनी आहे हे सांगणे नुसते असंवेदशीलच आणि बेकायदेशीरच नाही धोकादायकही आहे . गर्भ राहणे ही हुकमी प्रक्रिया नाही . वय वाढेल तसा त्यातील धोका वाढत जातो . तसेच प्रत्येक गर्भधारणेतून दरवेळी सुदृढ बाळ जन्माला येईल असेही नाही . अशा वेळी तुम्ही दिलेल्या तारखा डोळ्यांपुढे फडकवत मुलाची स्वप्नं पाहणं कितपत नतिक आहे ? हे एकप्रकारचे लैंगिक शोषणच आहे . माझ्यापासून हा लढा आता सुरू झाला आहे . पण तो माझ्यापुरता मर्यादित राहणार नाही . कारण मी कायद्याचे दार ठोठावत आहे . कायदा आम्हाला व्यक्तिस्वातंत्र्य देतो , व्यवसायाचे निवडीचे स्वातंत्र्य देतो आणि अपत्य सुखाचाही अधिकार देतो . हे अधिकार परस्परांना छेद देणारे नक्कीच नाहीत . मला माझे मूल सांभाळून नोकरी करण्याचा अधिकार आहे . आणि त्यासाठी यंत्रणांनी सहकार्य करणं अपेक्षित आहे . वुमनॉमिक्सचा व्यापक अर्थही तोच आहे . मी उचललेल्या पावलावर पाऊल टाकून माझ्या मागे अनेक स्त्रियाच नाही तर पुरुषही उभे राहतील अशी मी आशा करते . आपली , बशिरा अमारी ( नाव व पात्र काल्पनिक आहे ) सौजन्य – लोकप्रभा


मोबाईल फोन हरवणे किंवा चोरीला जाणे ही आता अगदी सामान्य गोष्ट झाली आहे . दिवसागणिक अनेकांचा फोन कुठेतरी विसरतो , पडतो नाहीतर चोरीला जातो . सध्या इंटरनेटच्या वापरामुळे स्मार्टफोन हा आपल्यातील अनेकांसाठी श्वासाप्रमाणे महत्त्वाचा असतो . मग हा फोन हरवल्यावर आपण एकदमच हेल्पलेस होतो . व्हॉटसअॅपसारख्या सोशल मीडियावर सतत अॅक्टीव्ह असणाऱ्यांसाठी मोबाईल नसणे ही जणू शिक्षाच होऊन बसते . अशांसाठी एक खूशखबर आहे . तुमचा मोबाईल हरवला तरीही आता तुम्हाला तुमचे व्हॉटसअॅप अकाऊंट रिस्टोअर करुन ठेवता येणार आहे . आता ते नेमके कसे पाहूयात… १ . सुरुवातीला तुमच्या व्हॉटसअॅपचा गैरवापर होत नाही ना ते तपासून पाहा . नुकतीच व्हॉटसअॅपद्वारे पेमेंट करण्याची सुविधा सुरु झाल्याने तुमचे व्हॉटसअॅप दुसरे कोणी वापरत नाही ना याची खात्री करणे आवश्यक आहे . २ . सगळ्यात आधी तुम्ही ज्या मोबाईल कंपनीची सेवा घेत असाल त्यांच्याशी संपर्क करुन तुमची सेवा खंडीत करण्यास सांगा . ही सेवा बंद झाल्यानंतर तुमचा फोन कोणाच्याही हातात असेल तरीही त्यावरुन काहीही करता येणार नाही . कारण कोणतेही व्यवहार करण्यासाठी सध्या एसएमएसवर आलेला ओटीपी क्रमांक द्यावा लागतो . ३ . सिमकार्ड लॉक केल्यानंतर तुम्ही तुमचे व्हॉटसअॅप अकाऊंट दुसऱ्या डिव्हाईसवर सुरु करु शकता . यासाठी सध्या असणाऱ्या मोबाईल क्रमांकाचा वापर केल्यास तो जास्त फायदेशीर ठरतो . व्हाॉटसअॅप एकावेळी एकाच ठिकाणी सुरु राहू शकते हे लक्षात ठेवा . ४ . आणखी एक पर्याय म्हणजे सुरक्षिततेसाठी तुम्ही व्हॉटसअॅप टीमला मेलद्वारे तुमचा फोन हरवला किंवा चोरीला गेला आहे हे कळवू शकता . यासाठी “Lost / stolen : Deactivate my account” असे तुमच्या फोन क्रमांकासह लिहा . यामध्ये तुमच्या देशाचा कोड क्रमांकही द्यायला विसरु नका . यासाठी android _ web @ support . whatsapp . com या मेल आयडीचा वापर करु शकता . ५ . याठिकाणी आणखी एक गोष्ट लक्षात ठेवणे गरजेचे आहे . ती म्हणजे मोबाईलमध्ये सिमकार्ड नसले तरीही वायफायवर व्हॉटसअॅपवर चालू शकते . त्यामुळे व्हॉटसअॅप टीमशी संपर्क करुन आपले अकाऊंट डिअॅक्टीवेट करणे आवश्यक आहे . या काळात तुम्हाला दुसऱ्या कोणत्याही डिव्हाईसवरुन व्हॉटसअॅप वापरता येणार नाही . हे अकाऊंट पुन्हा सुरु करण्यासाठी ३० दिवसांचा कालावधी जावा लागतो .


संपूर्ण महाराष्ट्राला याड लावणारी ‘सैराट’फेम अभिनेत्री आर्ची म्हणजेच रिंकू राजगुरु हिचे राज्यातच नाही तर देशभरात लाखो चाहते आहेत . आर्चीची एक झलक पाहण्यासाठी तिचे चाहते उतावीळ असतात . मात्र , सोलापूरमधील अकलूजला एक वेगळाच प्रकार समोर आला आहे . एका तरुणाने रिंकूची छेड काढल्याची घटना समोर आली असून , या तरुणाला पोलिसांनी अटक केली आहे . रिंकू राजगुरु हिची छेड काढल्याप्रकरणी दत्तात्रेय गरत या तरुणाला पोलिसांनी अटक केले आहे . सोलापूर येथील अकलूज पोलीस ठाण्यात गुन्हा दाखल करण्यात आला असून , सदर आरोपी ठाण्याचा रहिवासी असल्याचे कळते . तसेच कलम ३५४ ( ड ) अंतर्गत आरोपीवर गुन्हा दाखल करण्यात आला आहे . या प्रकरणी गुरुवारी सुनावणी होणार आहे . नागराज मंजुळे दिग्दर्शित ‘सैराट’ चित्रपटाने रिंकू राजगुरु हिने मराठी चित्रपटसृष्टीत पदार्पण केले . पहिल्याच चित्रपटाने रिंकूला प्रसिद्धीच्या शिखरावर नेऊन ठेवले . या चित्रपटानंतर तिच्या चाहत्यांची संख्या इतकी वाढली की , ती जिथे जाईल तिथे तिचा लोक पाठलाग करतात . त्यामुळे तिला एक - दोन वेळा धक्काबुकीच्या घटनांचाही सामोरा करावा लागला होता . दरम्यान , रिंकू सध्या दहावीची परीक्षा देत असून ती लवकरच ‘सैराट’च्या कन्नड रिमेकमध्ये झळकणार आहे .


‘कामेडी नाईट्स विथ कपिल’ कार्यक्रमामुळे घराघरांत पोहोचलेला अभिनेता कपिल शर्मा याने ‘कलर्स’ वाहिनीने आपला कार्यक्रम बंद केल्याबद्दल आपल्याला वाहिनीविरुद्ध किंवा तिच्या अधिकाऱ्यांविरुद्ध कसलाही राग नसल्याचे म्हटले आहे . कपिल लवकरच ‘द कपिल शर्मा शो’ घेऊन येतो आहे . सोनी वाहिनीवर येत्या २३ एप्रिलला या कार्यक्रमाचा पहिला भाग प्रसारित होणार आहे . पहिल्या भागामध्ये पाहुणा म्हणून शाहरूख खान असणार आहे . ‘कामेडी नाईट्स विथ कपिल’ या कार्यक्रमामुळेच कपिल शर्मा देशात प्रसिद्धीच्या झोतात आला . त्याचे स्वतःचे चाहते तयार झाले . पण काही महिन्यांपूर्वी कलर्स वाहिनीने हा कार्यक्रम बंद करून त्याजागी ‘कॉमेडी नाईट्स लाईव्ह’ हा कार्यक्रम आणला . विशेष म्हणजे कामेडी नाईट्स विथ कपिल या कार्यक्रमाचा शेवटचा भागही वाहिनीने प्रसारित केला नव्हता . कोणत्या कारणांमुळे हा कार्यक्रम कलर्स वाहिनीने बंद केला , हे अद्याप गुलदस्त्यातच आहे . पण या कार्यक्रमामुळे कपिल शर्माला मिळालेल्या लोकप्रियतेमुळे तो आता सोनी वाहिनीवरून नवीन कार्यक्रम घेऊन येतो आहे . आपल्याला वाहिनीबद्दल किंवा तिच्या अधिकाऱ्यांबद्दल काही बोलायचे नाही . मला कोणाबद्दल रागही नाही . ते अत्यंत व्यावसायिक लोक आहेत . त्यांना त्यांची वाहिनी चालवायची आहे . आम्ही त्यांच्यासोबत काम करत होतो , तोपर्यंत सगळं काही ठिक होतं . पण आता आम्ही दुसऱ्या वाहिनीबरोबर काम करतो आहोत , असे कपिल शर्माने सांगितले .


आपल्या चेहऱ्य़ाची त्वचा सुंदर आणि नितळ असावा असे प्रत्येक स्त्रीला वाटते . ही त्वचा नितळ असावी यासाठी महिला अनेक उपाय करतात . कधी बाजारात मिळणारी महागडी उत्पादने वापरणे तर कधी पार्लरमध्ये जाऊन चेहऱ्याचे सौंदर्य खुलविण्याचे उपाय केले जातात . बाजारातील उत्पादने चेहऱ्यासाठी घातक ठरु शकतात . त्यामुळे त्वचेच्या समस्या उद्भवण्याचीही शक्यता असते . मात्र , घरच्या घरी काही सोपे उपाय केल्यास चेहऱ्याची त्वचा उजळण्यास मदत होते . नैसर्गिक घटक आरोग्यासाठी केव्हाही जास्त चांगले . पाहुयात अशाच नैसर्गिक गोष्टींचा वापर करुन स्क्रब कसे करावेत . बनाना स्क्रब चेहऱ्याच्या त्वचेवर अतिशय उपयुक्त असे हे स्क्रब आहे . दोन केळी कुसकरुन घ्या . त्यामध्ये पीठी साखर घाला . यामध्ये एक चमचा मध घाला . त्यामुळे या स्क्रबमध्ये आर्द्रता येईल . हे सगळे मिश्रण एकत्र करुन ते चेहऱ्यावर योग्य पद्धतीने लावावे . पाच मिनिटांनी हे मिश्रण गार पाण्याने धुवून टाकावे . यामुळे चेहरा नितळ होण्यास मदत होते . दही आणि पपईचे स्क्रब दही , पपईचा गर आणि मध चांगल्या पद्धतीने एकत्र करा . एकत्र केलेले हे स्क्रब चेहऱ्याला चांगल्या पद्धतीने लावा . जवळपास सात मिनिटे हे स्क्रब चेहऱ्यावर ठेऊन त्यानंतर ते गार पाण्याने धुवा . यामुळे त्वचा तजेलदार होण्यास मदत होते . मध आणि संत्र्याचे स्क्रब मध आणि संत्री या दोन्ही गोष्टी चेहऱ्यासाठी अतिशय चांगल्या असतात . दोन चमचे संत्र्याची पावडर आणि ओटस मधामध्ये योग्य पद्धतीने एकत्र करा . याची जाड पेस्ट होईपर्यंत ते नीट एकत्र करा . नंतर हे मिश्रण चेहऱ्यावर लावा . पाच ते सात मिनिटांनी गार पाण्याने चेहरा धुवा . ओटस आणि टोमॅटो स्क्रब या स्क्रबरसाठी ओटस , पीठीसाखर आणि टोमॅटो या पदार्थांची आवश्यकता असते . हे पदार्थ एकत्र करुन त्यांची बारीक पेस्ट तयार करा . ही पेस्ट चेहऱ्याला नीट लावा आणि ३ ते ४ मिनिटांनी चेहरा स्वच्छ धुवा .


गायक सोनू निगम सध्या त्याच्या एका ट्विटमुळे चांगलाच चर्चेत आला आहे . सोशल मीडियावर शब्द जरा जपूनच वापरावेत याचा अंदाज आता सोनू निगमला येत असावा . कारण त्याच्या एका ट्विटने धार्मिक भावना दुखावल्याची प्रतिक्रिया अनेकांनी दिली आहे . ‘देव सर्वांचं भलं करो . मी मुस्लिम नसूनही सकाळी अजानच्या आवाजानेच मला जाग येते . भारतात बळजबरीने चालणाऱ्या या धार्मिक रुढी कधी थांबणार ? ’ असे ट्विट त्याने केले होते . सोनूच्या या ट्विटनंतर सोशल मीडियावर नेटिझन्सनी त्याला धारेवर धरत त्याचा चांगलाच समाचार घेतला . ‘मी तुमचा चाहता आहे . पण , तुमचे हे अजान बद्दलचे विधान खरंच वेंधळेपणा आहे . तुम्ही इतर धर्मांचा आणि रुढींचाही आदर केला पाहिजे कारण भारत एक लोकशाही राष्ट्र आहे . ’ असे म्हणत एका चाहत्याने सोनूच्या ट्विटवर थेट शब्दांत नाराजी व्यक्त केली . ‘विविध धार्मिक रुढींना समजून त्यांचा आदर करायला शिक’ , असा सल्लाही सोनूला देण्यात आला . इतकच नव्हे , तर काही नेटिझन्सनी थेट शब्दांमध्ये ‘तुझ्यावर कोणी जबरदस्ती केली नाहीये . कानात कापूस घालून शांतपणे झोप…’ असे म्हणत सोनूला खडसावले . सोनूच्या या ट्विटला विरोध झाल्यानंतर त्याने पुन्हा एक नवे ट्विट केले . त्या ट्विटमुळेही अनेकांनी त्याच्यावर नाराजी व्यक्त केली . ‘जेव्हा मोहम्मद पैंगबर यांनी इस्लामची स्थापना केली होती तेव्हा विजेची सोय नव्हती . तर मग , एडिसनच्या संशोधनानंतर हे चोचले कशाला हवेत . . ? ’ असा प्रश्न सोनूने उपस्थित केला . एवढ्यावरच न थांबता सोनूने या सर्व प्रकाराला गुंडगिरीचे नाव दिले आहे . जर कोणत्या मंदिरात किंवा गुरुद्वारामध्येही त्या धर्माचे आचरण न करणाऱ्या लोकांना उठवण्यासाठी अशा पद्धतीने इलेक्ट्रिसिटीचा वापर केला जात असेल , तर त्यावरही माझा विश्वास नाही . सोनू निगम आणि त्याच्या या ट्विटचा सध्या सर्व स्तरांतून विरोध होत असून त्याच्या चाहत्यांनीही तीव्र शब्दांत नाराजी व्यक्त केली आहे . त्यामुळे यासंदर्भात येत्या काळात सोनूला काही अडचणींचा सामना करावा लागणार असल्याचे चित्र पाहायला मिळत आहे .


प्रदूषणाच्या समस्येला तोंड देण्यासाठी विशेषतः बंदिस्त जागेतील प्रदूषण किती आहे तसेच हवेची प्रतवारी मोजण्याबाबत चीनच्या एका कंपनीने लेसरवर आधारित सेंसेज हे यंत्र बाजारात आणले आहे . भारतीय हवामान ध्यानात घेऊन याची रचना करण्यात आली आहे . बैठय़ा कामांमध्येच लोक व्यस्त असतात . त्यामुळे कामाचा अधिकाधिक वेळ कार्यालयात घालवतात . त्यामुळे इमारतींमध्ये आरोग्यदायी वातावरण असावे यासाठी याची निर्मिती केल्याचे कैटीरा या कंपनीचे सहसंस्थापक लिम बेट्स यांनी स्पष्ट केले आहे . जागतिक आरोग्य संघटनेने १४ मे रोजी एक अहवाल प्रसिद्ध केला आहे . त्यानुसार जगातील सर्वात २० प्रदूषित शहरांपैकी भारतामधील १४ शहरे आहेत . त्यामुळे प्रदूषण नियंत्रण महत्त्वाचे आहे . हे नवे यंत्र सध्याची प्रदूषणाची पातळी काय आहे . त्याचे अचूक निरीक्षण , हवेतील कार्बनचे प्रमाण , तापमान व आद्र्रता या गोष्टी दाखवून देईल . लेसर तंत्रज्ञानाद्वारे याची नोंद ठेवली जाणार आहे . त्यामुळे हवेतील विविध घटक लेसरवर आदळून त्याचे पृथक्करण करतील . विशेष म्हणजे यातील तंत्रनुसार ते पृथक्करण लगेच मिळेल . त्यामुळे सध्याची हवेची नेमकी प्रतवारी समजणे सोपे जाणार आहे . हवेतील प्रत्येक घटकाची नोंद ठेवली जाणार आहे . त्यामुळे जर प्रदूषणाची पातळी जास्त असल्यास काय उपाययोजना करायच्या याचा निर्णय घेता येणार आहे .


राष्ट्रकुल स्पर्धा उंबरठ्यावर आलेली असताना भारतीय गोटात वेगळ्याच कारणामुळे खळबळ माजली . भारतीय ॲथलिट राहत असलेल्या रूममध्ये सीरिंज सापडल्या आहेत , त्यामुळे चौकशी होणार असून , कोणत्याही क्षणी खेळाडूंची उत्तेजक चाचणी होण्याची शक्यता असल्याचे वृत्त येऊन थडकले ; मात्र पथकाबरोबर प्रवास करणाऱ्या एका पदाधिकाऱ्याने याचा इन्कार केला . या सीरिंंज भारतीय खेळाडूंच्या रूममध्ये मिळाल्या नाहीत . आमची निवास व्यवस्था असलेल्या ठिकाणाजवळ त्या मिळाल्या . त्या ठिकाणी इतरही देशांचे अनेक क्रीडापटू राहत आहेत . आमच्या पथकाबरोबर असलेल्या डॉक्टरांनी सीरिंज वैद्यकीय आयोगाकडे सोपविल्या . त्यांनी त्या योग्य पद्धतीने नष्ट केल्या . त्यांच्याकडून कसलीही िवचारणा झाली नाही . त्यानंतरही आमच्याविषयी शंका घेतली जाणे अन्यायकारक आहे , असे हा पदाधिकारी म्हणाला . राष्ट्रकुल क्रीडा महासंघाचे मुख्य कार्यवाह डेव्हिड ग्रेव्हेमबर्ग यांनी मात्र सांगितले की , या सीरिंज क्रीडानगरीतील स्टाफने आणून दिल्या आणि याप्रकरणी चौकशी होईल . अवैध उत्तेजकांना हद्दपार करण्याचे धोरण आंतरराष्ट्रीय ऑलिंपिक समितीने ( आयओसी ) २०११ मध्ये राबविले . २०१४च्या ग्लासगोमधील राष्ट्रकुल स्पर्धेत ‘नो निडल पॉलिसी’ काटेकोरपणे अमलात आणली होती . फक्त वैद्यकीय उपचारांसाठीच सुयांचा वापर केला जाईल , असे ठरले होते . ग्लासगोतील स्पर्धेतही भारताच्या काही पॅरा ॲथलिट आणि कुस्तीपटूंच्या रूममध्ये सीरिंज मिळाल्या होत्या . चौकशीअंती भारतीय ॲथलिटना ‘क्लीन चिट’ देण्यात आली . तेव्हा केवळ इशारा देण्यात आला होता . त्या स्पर्धेत एकही भारतीय खेळाडू उत्तेजक चाचणीत दोषी सापडला नव्हता . भारताने १५ सुवर्णांसह ६४ पदके मिळवून पदक तक्त्यात पाचवा क्रमांक मिळवला होता . खेळाडूंना सज्ञान केले आहे गोल्ड कोस्टला रवाना होण्यापूर्वी सर्व भारतीय खेळाडूंना उत्तेजकांबाबत सतर्क करण्यात आले आणि कोणत्या गोष्टी कराव्यात आणि कोणत्या करू नयेत , याचे ज्ञान देण्यात आले आहे . त्यामुळे आमचे खेळाडू कोणताही गैरप्रकार करणार नाहीत , असा विश्वास भारतीय ऑलिंपिक संघटनेकडून व्यक्त करण्यात आला आहे . रिकाम्या सीरिंज व्हिलेवाट लावण्यावरून २०१४ च्या स्पर्धेत राष्ट्रकुल स्पर्धा फेडरेशनकडून अधिकृत इशारा देण्यात आला होता . तरीही रिओ ऑलिंपिकमध्येही रिकामी इंजेक्शन्स सापडली होती . उपचारासाठी जर सीरिंज आवश्यक असतील तर त्यासाठी परवानगी घेणे आवश्यक आहे , अन्यथा अडचणी वाढू शकतील , असेही आयओएकडून सांगण्यात आले . २२५ खेळाडूंचे पथक गोल्ड कोस्ट येथे होणाऱ्या यंदाच्या स्पर्धेत २२५ भारतीय खेळाडू सहभागी होत आहेत . बहुतांशी खेळाडू दाखल झाले असून , काही जण अजून विविध ठिकाणी सराव करत आहेत , त्यांच्या स्पर्धांच्या अगोदर ते दाखल होतील .


लहान मुलांना गोड खायला खूप आवडते . चॉकलेट , केक , आइस्क्रीम हे तर त्यांचे वीक पॉईंटच . मग आई - बाबा मुलांना दात किडतील म्हणून ओरडत असतात आणि मुलेही चॉकलेट खाण्याचा हट्ट करत असतात . हे चित्र आपल्याला साधारण सगळीकडे पहायला मिळते . प्रत्यक्षात गोड खाण्यामुळे दात किडतात असे नाही तर खाल्लेले योग्य पद्धतीने साफ न झाल्याने दात किडतात . आता मुलांना एखाद्या गोष्टीपासून दूर ठेवायचे असेल तर त्यासाठी त्यांना काहीतरी पर्याय द्यायला हवा . आता असे कोणते उपाय आहेत , ज्यामुळे मुले जास्त गोड खाणार नाहीत आणि तुमचाही उद्देश साध्य होईल . १ . प्रेरणा द्या मुलांना गोड नाही पण थोडे कलरफूल असलेले पदार्थ खायला द्या . त्यामुळे गोड पदार्थांकडून त्यांचे लक्ष दुसरीकडे वळेल . यामध्ये फळे , घरच्या घरी केलेले काही आकर्षक दिसतील असे पदार्थ यांचा समावेश करु शकता . यामध्ये थोडे वेगळे रंग असल्यास मुले या पदार्थांकडे आकर्षित होतील आणि नकळत गोड खाण्याकडे त्यांचे दुर्लक्ष होईल . २ . वेगवेगळे पर्याय द्या मुलांना सतत पोळीभाजी किंवा भात खाणे याचा कंटाळा येऊ शकतो . अशावेळी मुले जाम , तूप - साखर पोळीसोबत खाण्यासाठी मागतात . मात्र पोळीऐवजी पराठा , फ्रँकी असे काही केल्यास मुले ते पदार्थ आवडीने खातात . त्यामुळे रोजच्या जेवणाला पर्याय उपलब्ध ठेवल्यास मुले योग्य पद्धतीने जेवण करतात आणि त्यांना पोषक आहार मिळण्यास मदत होते . ३ . गोड पेयांना नाही म्हणा शीतपेये किंवा ज्यूससारख्य पेयांमध्येही मोठ्या प्रमाणात साखर असते . बाहेर गेल्यावर मुले या गोष्टींसाठी हट्ट करतात . मात्र त्यामुळ शरीरात खूप साखर जाते . शरीरात जास्त प्रमाणात साखर गेल्यास लठ्ठपणा आणि इतर आजार होण्याची शक्यता असते . त्यामुळे लिंबूपाणी किंवा नारळपाणी हा यासाठी उत्तम पर्याय ठरु शकतो . ४ . त्यांना योग्य ती कारणे समजावून सांगा काही पालकांकडून एखादी गोष्ट नाही म्हटल्यावर त्यासाठी खूप कडक वागणूक मिळते . एखादी गोष्ट न देण्याचा अट्टाहास केला जातो . मात्र अशामुळे मुले जास्त चिडचिड करतात . त्यामुळे त्यांना आठवड्यातून एकदा त्यांना हवा असलेला पदार्थ खाऊ द्या . मात्र आपण त्यांना तो पदार्थ का खाऊ देत नाही याचे कारण त्यांना पटवून द्या . ५ . घरातील व्यक्तींच्या खाण्याच्या सवयी महत्त्वाच्या घरात मुले सगळ्यांसोबत नाष्ता किंवा जेवण करत असताना सगळे काय खातात हे महत्त्वाचे असते . मुलांसमोर तुम्ही अति गोड पदार्थ किंवा जंक फूड खात असाल , तर तेही तेच खाण्यासाठी हट्ट करणार . त्यामुळे त्यांच्यासमोर असे पदार्थ खाणे टाळा आणि जास्तीत जास्त पौष्टीक खाण्याचा प्रयत्न करा .


अभिनेता संजय दत्त सध्या त्याच्या ‘भूमी’ या आगामी चित्रपटाच्या चित्रिकरणात व्यग्र आहे . बऱ्याच दिवसांनंतर एका चित्रपटाच्या निमित्ताने संजूबाबा पुन्हा एकदा प्रेक्षकांच्या भेटीला येत असल्यामुळे त्याच्या या चित्रपटाबद्दल सहाजिकच प्रेक्षकांमध्ये उत्सुकतेचे वातावरण पाहायला मिळत आहे . नुकतीच या चित्रपटासंदर्भात एक महत्त्वाची पत्रकार परिषद दिल्लीत आयोजित करण्यात आली होती . आग्रा येथे आयोजित करण्यात आलेल्या या पत्रकार परिषदेमध्ये संजूबाबाने त्याच्या आगामी चित्रपटासंबंधीत प्रश्नांना उत्तरे दिली . त्यासोबतच त्याने त्याच्या ऑनस्क्रिन मुलीबद्दल म्हणजेच अदिती राव हैदरीबद्दल विचारण्यात आलेल्या प्रश्नांचीही उत्तरे दिली . अदिती आणि त्रिशाला यांच्यामध्ये काय साम्य आहे असे विचारले असता संजय दत्त म्हणाला , ‘जर का त्रिशालाने अभिनय क्षेत्रात येण्याचा निर्णय घेतला असता तर मी तिचे पायच तोडले असते . पण , माझ्या ऑनस्क्रिन मुलीसोबत म्हणजेच अदितीसोबत मी असे काहीही करणार नाहीये . संजय दत्तच्या या उत्तराने अनेकांच्याच भुवया उंचावल्या . कोणत्याही अभिनेत्याला त्याच्या मुलांनी त्याचा वारसा पुढे चालवावा अशीच अपेक्षा असते . पण , संजय दत्तला तसे काहीही वाटत नाही . याचेच स्पष्टीकरण देत संजय दत्त म्हणाला की , ‘तिला योग्य त्या क्षेत्रात करिअरची संधी देण्यासाठी मी बराच पैसा आणि वेळ खर्चिला आहे . तिच्या क्षेत्रात ती रुळली असून सध्या ती एफबीआयसोबत काम करत आहे . ती फॅशन डिझायनिंगही करत आहे . हिंदी चित्रपटसृष्टीविषयी सांगायचं झालं तर , त्यासाठी तिला सर्वप्रथम तिला भाषेचे ज्ञान असणे महत्त्वाचे आहे . अभिनय क्षेत्रात काम करणं काही सोपी बाब नाही . यात ग्लॅमर असलं तरीही हे कठीण काम आहे’ . बऱ्याच काळानंतर चित्रपटसृष्टीत पुनरागमन करणारा संजय दत्त म्हणाला , ‘मी अभिनय कसा केला हे काही विसरलो नाहीये . चित्रपटसृष्टीत माझा आतापर्यंतचा अनुभव खूपच चांगला होता . जेव्हा मी कारागृहात होतो तेव्हा मला माझ्या कुटुंबाची फारच आठवण येत होती , आणि माझे कुटुंब म्हणजे चित्रपटसृष्टी’ . संजय दत्त सध्या ‘भूमी’ या चित्रपटाच्या माध्यमातून बॉलिवूडमध्ये परतण्यास सज्ज झाला आहे . आग्रा येथे या सिनेमाच्या चित्रिकरणाला सुरुवात झाली असून वडील आणि मुलीच्या नातेसंबंधांवर हा चित्रपट भाष्य करणार आहे . या चित्रपटात अदिती राव हैदरी ही संजयच्या मुलीची भूमिका साकारणार आहे . ‘भूमी’ चित्रपटाचे दिग्दर्शक ओमंग कुमार यांनी यापूर्वी प्रियांका चोप्रासोबत ‘मेरी कोम’ आणि ऐश्वर्या रायसोबत ‘सरबजीत’ हे चित्रपट केले होते . या दोन्ही चित्रपटांना चांगले यश मिळाले होते . त्यामुळे आगामी चित्रपटातून संजूबाबालाही अपेक्षा आहेत असेच म्हणावे लागेल .


नवी दिल्ली : ट्वेंटी - 20 क्रिकेटमधील समीकरणेच बदलून टाकणाऱ्या ' इंडियन प्रीमिअर लीग ' चे ( आयपीएल ) मुख्य प्रायोजक म्हणून ' विवो ' या चिनी मोबाईल कंपनीचा करार कायम ठेवण्यात आला आहे . ' आयपीएल ' च्या पुढील पाच वर्षांसाठी ' विवो ' ने 2199 कोटी रुपयांची बोली लावली होती . गेल्या महिन्यात संपलेल्या ' आयपीएल ' चे मुख्य प्रायोजक ' विवो ' च होते . यापूर्वी 2016 आणि 2017 या वर्षांसाठी ' विवो ' ने 200 कोटी रुपयांची बोली लावत प्रायोजकत्व पटकाविले होते . 2014 - 15 पासून ' विवो ' हे ' आयपीएल ' चे मुख्य प्रायोजक होते . ' आयपीएल ' च्या पहिल्या पाच वर्षांसाठी ' पेप्सी ' हे मुख्य प्रायोजक होते . ' आयपीएल ' चा दहा वर्षांचा पहिला टप्पा संपल्यामुळे भारतीय क्रिकेट नियामक मंडळाने ( बीसीसीआय ) मुख्य प्रायोजकासाठी निविदा मागविल्या होत्या . यासाठी आज ( 27 जून ) दुपारी 12 पर्यंतची मुदत होती . या निविदांमध्ये ' विवो ' ने बाजी मारली . त्यांनी गेल्या करारापेक्षा तब्बल 554 टक्के जास्त रकमेची बोली लावली होती . नव्या करारानुसार , 2018 ते 2022 या कालावधीसाठी ' विवो ' हेच ' आयपीएल ' चे मुख्य प्रायोजक असतील . 2018 हे ' आयपीएल ' चे 11 वे वर्ष असेल . 2008 मध्ये पहिल्या पर्वाआधी सर्व खेळाडूंचा लिलाव झाला होता . त्यानंतर प्रत्येक वर्षी संघ मालकांना काही खेळाडू राखून ठेवण्याची मुभा देण्यात आली होती . हे सर्व करार 10 वर्षांसाठी असल्याने आता ' पुढील वर्षी सर्व खेळाडू पुन्हा लिलावासाठी उपलब्ध असणार का ' आणि ' गुजरात लायन्स , रायझिंग पुणे सुपरजायंट्स या संघांचे काय होणार ' हे प्रश्न अनुत्तरित आहेत . ' स्पॉट फिक्सिंग ' मुळे दोन वर्षांची बंदी लादलेले चेन्नई सुपर किंग्ज आणि राजस्थान रॉयल्स हे संघदेखील आता पुनरागमन करणार आहेत . त्यामुळे 2018 च्या ' आयपीएल ' मध्ये नेमके किती संघ असतील , याविषयी अद्याप चित्र स्पष्ट झालेले नाही .


‘मराठीत सांगितलेलं कळत नाही का…’ असं म्हणणाऱ्या आर्चीने आणि तिच्या प्रेमात आकंठ बुडालेल्या परश्याने साऱ्या महाराष्ट्राला किंबहुना सर्व चित्रपट रसिकांना वेड लावलं . नागराज मंजुळे दिग्दर्शित ‘सैराट’ या चित्रपटाच्या निमित्ताने चाहत्यांच्या भेटीला आलेल्या या जोडीने आपली छाप सोडण्यात कमालीचे यश मिळवले . ‘सैराट’ची कथा , ती साकारण्यासाठी पडद्यावर दाखवण्यात आलेले कलाकार , त्यांची ऑनस्क्रिन केमिस्ट्री , नागराजच दिग्दर्शन यांमध्ये आणखी एका गोष्टीवर साऱ्यांच्याच नजरा खिळल्या , ते म्हणजे या चित्रपटाचे छायांकन अर्थात सिनेमॅटोग्राफी . जातियवाद आणि समाजामध्ये असणाऱ्या विविध चालीरितींवर भाष्य करणाऱ्या या चित्रपटामधील बऱ्याच दृश्यांतली शांतताच सारं काही सांगून जात होती . चित्रपटातील त्या शांततेलाही एक प्रकारचा आवाज होता , त्या शांततेतही विविध भाव होते आणि ते टिपण्याची किमया केली होती सुधाकर रेड्डी याकांती या जादूगाराने . नागराज मंजुळे दिग्दर्शित ‘सैराट’ या विक्रमी चित्रपटाच्या छायांकनाची जबाबदारी सांभाळत सुधाकर रेड्डी याकांती यांने चित्रपटाचा अचूक भाव प्रेक्षकांपर्यंत पोहोचवला . तेलगु चित्रपटांमध्ये प्रसिद्ध असलेलं रेड्डीं हे नाव तसं मराठीतही बऱ्यापैकी रुळल आहे . ‘देऊळ’ , ‘हायवे - एक सेल्फी आरपार’ आणि ‘सैराट’ या चित्रपटांमध्ये सुधाकरने छायांकनाची जादू दाखवून दिली आहे . एका संकेतस्थळाला दिलेल्या मुलाखतीचा काही भाग ‘सैराट’च्या वर्षपूर्तीच्या निमित्ताने लोकसत्ता ऑनलाइन तुमच्यासाठी घेऊन आलं आहे . छायांकनाच्या या क्षेत्रातील सुरुवातीच्या दिवसांविषयी सुधाकर म्हणाला होता , ‘माझ्या बालपणापासूनच चित्रपटांविषयी माझ्या मनात कुतूहल होते . शाळेच्या दिवसांपासूनच मला चित्रपटांच्या या दुनियेत प्रवेश करायचा होता . सर्वात महत्त्वाचं म्हणजे मला एक सिनेमॅटोग्राफर म्हणून काम करायचं होतं . ’ छायांकनाच्या सैराट अनुभवाविषयी सुधाकर म्हणाला होता की , ‘हा निखळ प्रेमात बुडालेल्या दोन सुरेख पात्रांवर आधारित चित्रपट आहे . या चित्रपटाचा मुळ विषय जेव्हा माझ्या लक्षात आला तेव्हा मला कथानकाच्या दृष्टीने कॅमेऱ्याचे अँगल ठरवण्यासाठी फार मदत झाली . सैराटमध्ये प्रकाशयोजना , कॅमेऱ्याचं पोझिशनिंग आणि लेन्सिंग फार महत्त्वाचं होतं . ’ ‘सैराट’ चित्रपटाविषयी सुधाकरला काही खास गोष्टी समजावण्यात आल्या होत्या . आर्ची आणि परश्या , त्यांच्या प्रेमाच्या बळावर सजलेलं जग या साऱ्या गोष्टींबद्दलची माहिती नागराजने सुधाकरला दिली होती . नागराजने केलेल्या वर्णनानुसार त्याने आर्ची - परश्याचं एक विश्व उभं केलं . # SairatMania : …म्हणून ‘सैराट’ आवडला नाही सैराट प्रवासात नागराजची छबी टिपायलाही हा जादूगार विसरला नाही . नागराज हा खूप चांगला कथाकार आहे . त्याच्या कथा सांगण्याच्या पद्धतीमुळे मला छायांकनामध्ये फारच मदत झाली , असे सुधाकर मानतो . त्याचे हे शब्द सैराट आणि नागराज त्याच्या नेहमीच स्मरणात राहतील याचा पुरावाच आहे असे म्हणावे लागेल . या आणि अशाच काही सैराटलेल्या आठवणींसाठी वाचत राहा सैराट मेनिया ( # SairatMania )


सेलिब्रिटी जोडप्यांविषयी चाहत्यांमध्ये नेहमीच कुतूहलाचं वातावरण पाहायला मिळतं . काही जोडप्यांचं नातं पाहून तर बरीच प्रेमीयुगुलं त्यांचाच आदर्श आपल्या डोळ्यांसमोर ठेवतात . अशा जोडप्यांच्या यादीत सध्याच्या घडीला अग्रस्थानी असलेलं नाव म्हणजे विराट कोहली आणि अनुष्का शर्मा . भारतीय क्रिकेट संघाचा कर्णाधर विराट आणि अभिनेत्री अनुष्का शर्मा यांनी डिसेंबर महिन्यात लग्नगाठ बांधली आणि तेव्हापासून तर ‘विरुष्का’विषयी अनेकांच्याच मनात असणारं प्रेम ओसंडून वाहण्यास सुरुवात झाली . माध्यमांशी संवाद साधताना आणि विविध कार्यक्रमांना हजेरी लावत विराट आणि अनुष्का या दोघांनीही नेहमीच त्यांच्या नात्याची सुरेख बाजू चाहत्यांसोर ठेवली . ज्यामुळे चाहत्यांशी असलेलं त्यांचं नातं आणखीनच दृढ झालं . ‘विरुष्का’चा एकमेकांवर असणारा विश्वास आणि त्यांनी आयुष्यभर एकमेकांची साथ देण्याचा घेतलेला निर्णय यासाठी त्यांचं कौतुक करण्यासाठी अनुष्काच्या आईवडिलांनी त्यांना एक अनोखी भेट दिली आहे . वाचा : पुरुष कलाकारांनी कमी मानधन आकारावं - दीपिका पदुकोण ‘मुंबई मिरर’च्या वृत्तानुसार अनुष्काचे बाबा कर्नल ( निवृत्त ) अजय कुमार शर्मा आणि आई आशिमा शर्मा शनिवारी एका पुस्तकाच्या अनावरण सोहळ्यासाठी पोहोचले होते . त्यावेळी तेजस्विनी दिव्या नाईक या नवोदित लेखिकेच्या पुस्तकाची प्रत त्यांनी घेतली . आपली मुलगी अनुष्का आणि जावई विराटसाठी त्यांनी हे प्रेमकवितांचं पुस्तक घेतलं असून , ते विरुष्काला भेट स्वरुपात हे पुस्तक देणार आहेत . तेव्हा आता विरुष्काला ही खास आणि प्रेमाची भेट आवडते का , हे पाहणं औत्सुक्याचं ठरणार आहे . ‘व्हॅलेंटाइन्स डे’च्या निमित्ताने सध्या सर्वत्र प्रेमाचे वारे वाहत आहेत . त्यातच अनुष्का आणि विराटमध्ये असणाऱ्या नात्याविषयी वेगळं सांगण्याची काहीच गरज नाही . पण , प्रेमाच्या या संपूर्ण वातावरणात ही भेट त्या दोघांसाठीही खास ठरेल यात शंका नाही .


जीवनरक्षक लसी कमी व मध्यम उत्पन्नाच्या देशातील लोकांना देण्यासाठी ड्रोन विमानांचा वापर करणे शक्य होणार आहे , त्यामुळे पैसाही वाचेल व लसीकरणाचा वेगही वाढणार आहे , असे सांगण्यात आले . संशोधकांच्या मते रस्त्यांवरील कोंडी व इतर अडचणी यामुळे लसी पोहोचवताना अनेक अडचणी येतात व त्यात इंधनाचा अपव्यय होतोच शिवाय वाहनांच्या निगा दुरुस्तीवर खर्च होतो . त्याचबरोबर लसी सुरक्षित ठेवणे हे आव्हान असते . जॉन हॉपकिन्स ब्लूमबर्ग स्कूल ऑफ पब्लिक हेल्थ या संस्थेचे ब्रुस ली यांनी सांगितले , की जीवनरक्षक लसींसाठी कमी व मध्यम उत्पन्न गटातील लोकांना संघर्ष करावा लागतो . हेपॅटॅटिस बी , टिटॅनस ( धनुर्वात ) , मीझल्स ( गोवर ) व रोटाव्हायरस , डेंग्यू , मलेरिया व झिका यांसारख्या लसींचा वापर आगामी काळात जास्त होणार आहे . लसी दोन ते चार ठिकाणी साठवून त्या हव्या तिथे पाठवणे हे एक आव्हान आहे . अनेक लसी या शीतकपाटातच राहू शकतात . लसी तर खर्च २०१० ते २०१६ दरम्यान ८० टक्के वाढला आहे . यात एकतृतीयांश खर्च प्रवासातील साठवणुकीसाठी येत असतो . पुरवठा साखळी अकार्यक्षम असल्याने अनेक लसी लोकांपर्यंत पोहोचत नाहीत . दरम्यान , ड्रोनच्या माध्यमातून लसी पाठवल्यास खर्च मोठय़ा प्रमाणात वाचेल व लसी लवकर पोहोचतील . ट्रक , मोटरसायकल , सार्वजनिक वाहतूक साधने यांच्या मदतीने लसी पाठवणे व ड्रोनने लसी पाठवणे यांची प्रारूपे तयार करण्यात आली आहेत . ड्रोन विमानांच्या मदतीने लसीकरण ९६ टक्क्यांपर्यंत करता येईल व २० टक्के खर्च वाचेल . एक ड्रोन १ . ५ लिटर लस वाहून नेऊ शकते , प्रत्यक्षात ० . ४ लिटर एवढीच गरज असते . दीड लीटरच्या एका उड्डाणाला ८ . ९३ डॉलर्स खर्च येईल . इतर खर्च ६० हजार डॉलर्स असेल .


फेसबुकसारखा सोशल मीडिया प्लॅटफॉर्म हा सध्या अनेकांच्या जगण्याचा अविभाज्य भाग झाला आहे . मात्र या साईटवर आपली माहिती सुरक्षित आहे की नाही याबाबतची माहिती अनेकांना नसते . पण फेसबुकवरुन माहिती लीक होत असल्याचे केंब्रिज अॅनालिटीका प्रकरणावरुन समोर आले होते . त्याचप्रमाणे पुन्हा एकदा फेसबुककडून युजर्सची खासगी माहिती लीक होत असल्याचे समोर आले आहे . फेसबुककडून यूझर्सची खासगी माहिती मायक्रोसॉफ्ट , अॅमेझॉनसारख्या मोठ्या कंपन्यांना दिली जात असल्याचे समोर आले आहे . यात युजर्सच्या खासगी माहितीबरोबरच त्यांचे खासगी संदेश आणि त्यांच्या मित्रांच्या संपर्काच्या माहितीचाही समावेश आहे . आतापर्यंत फेसबुककडून अशा पद्धतीने माहिती लीक केल्याच्या गोष्टी नाकारल्या जात होत्या . मात्र तसे नसून फेसबुककडून माहिती लीक होत असल्याचे समजले आहे . ‘न्यूयॉर्क टाइम्स’ने दिलेल्या वृत्तानुसार , फेसबुककडून नेटफ्लिक्स , स्पॉटीफाय यांसारख्या कंपन्यांना यूझर्सचे खासगी संदेश वाचण्याची सुविधा दिली जात आहे . इतकेच नाही तर युजर्सच्या मित्रांचे संदेशही पाहण्याची सोय मायक्रोसॉफ्टचे सर्च इंजिन असलेल्या बिंगला मिळाली आहे . ‘केम्ब्रिज अॅनालिटिका’ प्रकरणामध्ये ८ . ७ कोटी यूझर्सची वैयक्तिक माहिती परस्पर वापरण्यात आली होती . फेसबुककडून माहिती देण्यात येत असलेल्या कंपन्यांमध्ये ऑनलाइन रिटेल व मनोरंजन कंपन्यांचा समावेश आहे . आपली माहिती कोणालाही मिळणार नाही , यासाठी युजर त्यावर नियंत्रण ठेऊ शकतो असे फेसबुकचा संस्थापक मार्क झुकेरबर्ग याने सांगितले होते .


गेइल मॉनफिल्सला नमवत उपांत्यपूर्व फेरीत ; सेरेना , जोहानाची सरशी अचंबित करणाऱ्या ऊर्जेसह खेळणाऱ्या गेइल मॉनफिल्सचे खडतर आव्हान मोडून काढत राफेल नदालने झुंजार विजय साकारला . या विजयासह नदालने ऑस्ट्रेलियन खुल्या स्पर्धेची उपांत्यपूर्व फेरी गाठली . नदालच्या बरोबरीने मिलास राओनिक , डेव्हिड गॉफीन , ग्रिगोर दिमोत्रोव्ह यांनीही विजयी आगेकूच केली . महिलांमध्ये दिग्गज सेरेना विल्यम्ससह जोहाना कोन्ता , कॅरोलिन प्लिसकोव्हा यांनीही उपांत्यपूर्व फेरीत प्रवेश केला . ३४ वर्षीय मिरजाना ल्युकिक - बारोनीचा सनसनाटी विजय सोमवारच्या खेळाचे वैशिष्टय़ ठरले . २०१४ मध्ये शेवटचे ग्रॅण्ड स्लॅम जेतेपद नावावर करणाऱ्या नदालला मॉनफिल्सने कडवी टक्कर दिली . प्रचंड ऊर्जा आणि लवचीक शरीराच्या साह्य़ाने सर्वागीण वावर राखणारा मॉनफिल्स हे दुखापतीतून सावरून खेळणाऱ्या नदालसाठी अवघड समीकरण होते . मात्र चिवट झुंज देण्यासाठी प्रसिद्ध नदालने सातत्यपूर्ण खेळ करत बाजी मारली . नवव्या मानांकित नदालने ही लढत ६ - ३ , ६ - ३ , ४ - ६ , ६ - ४ , अशी जिंकली . २००९ मध्ये नदालने या स्पर्धेचे जेतेपद पटकावले होते . नवव्यांदा नदालने या स्पर्धेत उपांत्यपूर्व फेरी गाठण्याचा पराक्रम केला . २०१५ फ्रेंच खुल्या स्पर्धेनंतर पहिल्यांदाच नदालने ग्रॅण्ड स्लॅम स्पर्धेत एवढी मजल मारली . तृतीय मानांकित राओनिकने रॉबटरे बॉटिस्टा ऑगटचा ७ - ६ ( ८ - ६ ) , ३ - ६ , ६ - ४ , ६ - १ असा पराभव करत उपांत्यपूर्व फेरीत आगेकूच केली . पुढच्या फेरीत राओनिकसमोर १४ ग्रॅण्ड स्लॅम जेतेपदे नावावर असलेल्या नदालचे खडतर आव्हान आहे . डेव्हिड गॉफीनने डॉमिनिका थिइमवर ५ - ७ , ७ - ६ ( ७ - ४ ) , ६ - २ , ६ - २ अशी मात केली . १५व्या मानांकित दिमित्रोव्हने नोव्हाक जोकोव्हिचला पराभवाचा धक्का देणाऱ्या डेव्हिड इस्टोमिनवर २ - ६ , ७ - ६ ( ७ - २ ) , ६ - २ , ६ - १ असा विजय मिळवला . पायाच्या दुखापतीने सतावलेल्या इस्टोमिनला जोकोव्हिचविरुद्ध लढतीप्रमाणे प्रदर्शन करता आले नाही . तब्बल १८ वर्षांनंतर मिरजाना ल्युकिक बारोनीने ग्रॅण्ड स्लॅम स्पर्धेची उपांत्यपूर्व किंवा त्यापुढच्या फेरीपर्यंत मजल मारण्याची किमया केली . तिने जेनिफर ब्रॅडीचा ६ - ४ , ६ - २ असा पराभव केला . २३व्या ग्रॅण्ड स्लॅम जेतेपदासाठी आतुर सेरेनाने बाबरेरा स्ट्रायकोव्हावर ७ - ५ , ६ - ४ असा विजय मिळवला . नव्या वर्षांत भन्नाट सूर गवसलेल्या जोहाना कोन्ताने एकाटेरिना माकारोव्हावर ६ - १ , ६ - ४ अशी मात केली . पुढच्या फेरीत जोहानासमोर बलाढय़ सेरेनाचे आव्हान असणार आहे . भारताचा अनुभवी शिलेदार लिएण्डर पेस आणि मार्टिना हिंगिस जोडीने ऑस्ट्रेलियाच्या मॅट रेड आणि सेक डेलाअॅक्वा जोडीवर ६ - २ , ६ - ३ असा विजय मिळवत उपांत्यपूर्व फेरी गाठली .


हिवाळी ऋतू हा अनेक जुन्या व्याधी आणि दुखण्यांना निमंत्रण देणारा ठरतो . अनेक वयस्कर लोकांना या काळात सांधेदुखीचा त्रास जाणवू लागतो . या व्यक्तींना चालताना , उठताना आणि बसताना किंवा कोणतेही काम करताना सांध्यांमधून कळा येतात . काहींना एका अवस्थेतून दुसऱ्या अवस्थेत जाणे कठीण होऊन बसते . मानेपासून अगदी टाचेपर्यंतच्या हाडांचे हे दुखणे अनेकदा इतके वाढते की , ते सहन होईनासे होते . अशावेळी घरच्या घरी काही सोपे उपाय केल्यास त्याचा निश्चितच फायदा होतो . नियमित व्यायाम आवश्यक व्यायाम करणे आरोग्यासाठी नेहमीच चांगले असते . व्यायामामुळे आरोग्याच्या अनेक तक्रारी दूर होतात . शरीराचे सर्व कार्य सुरळीत होते . हिवाळ्यात व्यायामाला सुरुवात करावी असे म्हणतात . सांधे आणि शिरा मोकळ्या होण्यासाठी व्यायामाची आवश्यकता असते . शरीरातील तणाव दूर होऊन सांध्यांचे त्रास कमी होण्यास मदत होते . जॉगिंगसारखा व्यायाम , सूर्यनमस्कार तसेच योगासने सांधेदुखीवर उपयुक्त ठरतात . चांगला आहार गरजेचा आरोग्याच्या अनेक तक्रारींसाठी आपला आहार कारणीभूत असतो . सांधेदुखीचा त्रास होऊ नये यासाठीही योग्य तो आहार घेणे आवश्यक असते . हाडांना योग्य प्रमाणात खनिजे , व्हिटॅमिन्स आणि प्रथिने मिळाल्यास सांधेदुखी होत नाही . तुमच्या आहारात दूध , अंडी , फळे , पालेभाज्या , कडधान्ये आणि इतरही आवश्यक घटक असणे गरजेचे असते . अशक्तपणामुळे सांधे दुखत असल्यास मेथीचे व डिंकाचे लाडू नियमित खाल्ल्यास फायदा होतो . सैंधव मीठ सैंधव मीठात शरीराला आवश्यक असणारे काही घटक असतात . यामधील मॅगनेशियम आणि सल्फेट यांमुळे सांधेदुखी कमी होते . आंघोळीच्या कोमट पाण्यात सैंधव मीठ टाकावे ते योग्य पद्धतीने एकत्र झाल्यास टॉवेल वर टाकून तो टॉवेल ज्याठिकाणी दुखत आहे तिथे ठेवावा . उपयुक्त काढा सांधेदुखीचा त्रास असल्यास चार कप पाण्यात दोन चमचे बडीशोप व सुंठीचा तुकडा घालून ते उकळवावे . हे मिश्रण आटल्यानंतर त्यामध्ये अर्धा चमचा एरंडेल तेल घालून प्यावे . त्यामुळे सांधेदुखीचा त्रास कमी होईल . निरगुंड निरगुंडीचा पाला सांधेदुखीवर उपयुक्त ठरतात . आयुर्वेदात याचे विशेष म्हत्त्व सांगितले आहे . निरगुंड पाण्यामध्ये उकळून त्याच्या वाफेने दुखत असलेला सांधा शेकल्यास सुज आणि वेदना कमी होतात . ( ही बातमी संशोधकांनी केलेल्या वैद्यकीय संशोधनावर तसेच तज्ज्ञांच्या मतांवर आधारित आहे . त्यातील मतांशी ‘लोकसत्ता ऑनलाइन’चा संबंध नाही . त्यामुळे कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


वाल्मिकी समाजाबाबत आक्षेपार्ह टिप्पणी केल्याने अभिनेता सलमान खान आणि शिल्पा शेट्टीला राजस्थान पोलिसांनी समन्स बजावले आहेत . राजस्थानच्या चुरु जिल्ह्यातील पोलीस उपअधीक्षक हुकुम सिंह यांनी हे समन्स बजावले आहेत . सलमान आणि शिल्पासोबत चित्रपट विश्लेषक कोमल नाहटा यांनाही समन्स बजावण्यात आले आहेत . चित्रपट प्रमोशनदरम्यान एका टीव्ही कार्यक्रमात आक्षेपार्ह शब्द वापरल्याने वाल्मिकी समाजाच्या भावना दुखावल्याचा आरोप सलमान आणि शिल्पावर करण्यात आला आहे . याप्रकरणी गेल्या महिन्यात मुंबईतही दोघांविरोधात तक्रार दाखल करण्यात आली होती . तर राष्ट्रीय मागासवर्गीय आयोगानेही या प्रकरणाची गंभीर दखल घेतली होती . सलमानविरोधात दाखल झालेल्या तक्रारींवरुन आयोगाने केंद्रीय माहिती आणि प्रसारण मंत्रालय , दिल्लीचे पोलीस आयुक्त आणि मुंबईच्या पोलीस आयुक्तांकडून उत्तर मागितले होते . वाचा : डॉक्टर ते अभिनेता , असा आहे ‘मुक्काबाज’ विनीत कुमार सिंगचा प्रवास ‘टायगर जिंदा है’ या चित्रपटाच्या प्रमोशनदरम्यान सलमानने शिल्पाच्या ‘सुपर डान्सर २’ या रिअॅलिटी शोमध्ये हजेरी लावली होती . या कार्यक्रमात स्वतःचे नृत्य कौशल्य कसे आहेत हे सांगताना सलमानने जातीवाचक शब्द वापरलेला . तर आपण घरी कसे दिसतो हे वर्णन करताना शिल्पानेही त्याच शब्दाचा पुनरुच्चार केला होता .


हॉलिवूडमधून दमदार पदार्पण करण्यासाठी अभिनेत्री दीपिका पदुकोण आता पूर्णपणे सज्ज झाली आहे . बॉलिवूडमध्ये अनेक चित्रपटांमध्ये उल्लेखनीय आणि प्रभावी भूमिका साकारत आपली छाप उमटवणारी दीपिका अलीकडे हॉलिवूडवारी करण्यात फारच व्यस्त असल्याचे पाहायला मिळते . ‘ट्रिपल एक्स - द रिटर्न ऑफ झेंडर केज’ या तिच्या हॉलिवूडपटामुळे सध्या ती प्रचंड चर्चेत आहे . या चित्रपटाच्या माध्यमातून हॉलीवूडमध्ये आपले नशीब आजमावू पाहणारी दीपिका सोशल मीडियावरही बरीच सक्रिय असून तिच्या चित्रपटांबद्दलच्या प्रत्येक घटनेच्या पोस्ट करत असतेच . चित्रपटाच्या फर्स्ट लुकपासून ते त्याच्या लोगोपर्यंत दीपिकाने सोशल मीडियाच्या माध्यमातून केलेल्या विविध पोस्ट्समुळे सिनेरसिकांमध्ये या चित्रपटाबाबत फारच उत्सुकता लागून राहिली आहे . याच उत्सुकतेत भर घालत विन डिझेलने दीपिकाबरोबरचा एक व्हिडिओ पोस्ट केला आहे . यात तो दीपिकाकडून हिंदीचे धडे घेताना दिसत आहे . हॉलिवूड स्टार विन डिझेज याने फेसबुकवर लाईव्ह होत याची माहिती दिली . दीपिका माझी चांगली मैत्रिण आहे , अशी त्याने सुरुवात केली . ‘ट्रिपल एक्स - द रिटर्न ऑफ झेंडर केज’ प्रदर्शित झाल्यानंतर दीपिका कोण आहे , हे संपूर्ण जगाला कळेल , अशा शब्दांत विनने दीपिकाची स्तूती केली . ही इतकी स्तूती ऐकून दीपिका विनवर भाळणार नाही तर नवलच . ‘ट्रिपल एक्स - द रिटर्न ऑफ झेंडर केज’ या चित्रपटातून सेरेना उनगेरची भूमिका साकारणाऱ्या दीपिका या चित्रपटात एका महत्त्वाच्या भूमिकेत दिसणार आहे . ‘ट्रिपल एक्स’ चित्रपट मालिकेतील तिसरा आणि बहुप्रतिक्षित असा हा ‘ट्रिपल एक्स - द रिटर्न ऑफ झेंडर केज’ पुढील वर्षी २० जानेवारीला प्रदर्शित होणार आहे .


विविध निकषांवर कलाकारांची गुणवत्ता ठरवत बऱ्याच याद्या गेल्या काही दिवसांमध्ये प्रसिद्ध केल्या जात आहेत . या याद्यांमध्ये आंतरराष्ट्रीय पातळीवरील सेलिब्रिटीच्या नावांचा सर्रास समावेश असतो . ‘टीसी कॅलेन्डर’ने प्रसिद्ध केलेल्या जगातील सर्वाधिक ‘हॉट’ पुरुषांच्या यादीत अभिनेता सिद्धार्थ मल्होत्राच्या नावाचीही दखल घेण्यात आली आहे . सर्वाधिक ‘हॉट’ पुरुषांच्या यादीत सिद्धार्थला ९ वे स्थान मिळाले असल्याचे वृत्त डीएनएने प्रसिद्ध केले आहे . ‘अॅन्युअल इंडिपेंडन्ट क्रिटीक लिस्ट २०१६’च्या यादीत सिद्धार्थच्या नावाचा समावेश आहे . इथे उल्लेखनीय बाब अशी की , काही प्रख्यात सेलिब्रेटींना पिछाडत सिद्धार्थला ९ वे स्थान मिळाले आहे . ह्युग जॅकमॅन , ख्रिस्तियानो रोनान्डो , टॉम हार्डी . चॅन्निंग टॅटम आणि डेव्हिड बॅकहॅम यांना पिछाडत सिद्धार्थनेला हे स्थान मिळाले आहे . त्यामुळे सिद्धार्थसाठी ही एक महत्त्वाची गोष्ट आहे . ‘स्टुडण्ट ऑफ द इयर’ या चित्रपटाद्वारे सिद्धार्थने बॉलिवूडमध्ये पदार्पण केले होते . या चित्रपटाला मिळालेल्या यशानंतर सिद्धार्थने विविध चित्रपटांद्वारे भूमिका साकारत स्वतःची अशी एक वेगळी ओळख निर्माण करण्यात यश मिळविले आहे . पाहाः VIDEO : सिद्धार्थ - जॅकलीनचा हा व्हिडिओ आलियाला आवडेल का ? दरम्यान , ‘अॅन्युअल इंडिपेंडन्ट क्रिटीक लिस्ट २०१६’च्या यादीत फक्त तीन भारतीय अभिनेत्यांच्या नावाचा समावेश आहे . ते तीन अभिनेते म्हणजे देव पटेल , शाहिद कपूर आणि सिद्धार्थ मल्होत्रा . शाहिद कपूरला या यादीत ५३ वे स्थान मिळाले आहे . तर , देव पटेलला ९८ वे स्थान मिळाले आहे . पण , इथे सर्वाधिक लक्षवेधी ठरला तो म्हणजे सिद्धार्थ मल्होत्रा . सिद्धार्थच्या आजवरच्या चित्रपट कारकिर्दीत त्याने विविध अभिनेत्रीसोबत स्क्रिन शेअर केली आहे . पण , त्याच्या आणि आलिया भट्टच्या ऑनस्क्रिन जोडीला प्रेक्षकांनी सर्वात जास्त पसंती दिली होती . किंबहुना आलिया आणि सिद्धार्थ एकमेकांना डेट करत असल्याच्या चर्चांनाही उधाण आले होते . या दोघांच्याही मैत्रीचे गुपित काय हे मात्र ते स्वतःच जाणतात .


कोलकता : भारतीय क्रिकेट संघाचा उपकर्णधार अजिंक्य रहाणे याने मंगळवारी झालेल्या पत्रकार परिषदेत भारतीय संघाचे सगळे लक्ष कसोटी क्रिकेटमध्ये अव्वल क्रमांकावर येण्याकडे लागून असल्याचे सांगितले . भारताने याच वर्षी श्रीलंकेत कसोटी , एकदिवसीय आणि टी 20 मालिकेत निर्भेळ यश मिळविले होते . आता भारतात तशीच मालिका होत असताना त्याच निकालाची पुनरावृत्ती होणार का ? असे विचारले असता रहाणे म्हणाला , " " प्रत्येक वेळेस तसाच निकाल लागेल असे नाही . श्रीलंकेत आम्ही त्यांच्यावर निर्भेळ यश मिळविले म्हणून आम्ही त्यांना या मालिकेत दुबळे समजू असे नाही . आमच्यासाठी प्रत्येक मालिका महत्त्वाची आहे . कसोटी क्रिकेटमध्ये अव्वल क्रमांक गाठायचा हेच आमचे उद्दिष्ट आहे . ' ' या मालिकेनंतर भारतीय संघ दक्षिण आफ्रिकेचा दौरा करणार आहे . त्यामुळे त्यापूर्वी होणारा प्रत्येक सामना आमच्यासाठी महत्त्वाचा असेल , असे सांगून रहाणे म्हणाला , " " दक्षिण आफ्रिकेत जाण्यापूर्वी खेळला जाणारा प्रत्येक सामना आमच्यासाठी महत्त्वाचा असेल . श्रीलंकेविरुद्धची मालिका त्या अपवाद नाही . मायदेशात आमच्याकडून झालेल्या पराभवानंतर श्रीलंका संघाने उभारी घेतली आहे . त्यांची तयारी चांगली आहे . पूर्ण मालिकेचा विचार करण्यापेक्षा पहिल्याच सामन्याचा विचार आम्ही करत आहोत . आमच्या ताकद आणि क्षमतेनुसार आम्ही खेळ करू . ' ' सराव सत्रात नेटमध्ये अन्य फलंदाजांप्रमाणे रहाणेदेखील स्विपचा सराव करताना दिसून आला . तो म्हणाला , " " प्रत्येक सामन्यात तुमचा खेळ सुधारण्याची गरज आहे . तुमच्याकडे फटक्यांची विविधता असायला हवी . त्यामुळेच मी नेटमध्ये स्विपचा सराव करत होतो . सामन्यात क्षमता दाखविण्याची वेळ आलीच , तर मी शंभर टक्के योगदान देईन यात शंकाच नाही . ' ' रणजीतील अपयश विसरून जा भारतीय संघाच्या विश्रांतीच्या कालावधी बहुतेक प्रमुख खेळाडू रणजी करंडक खेळत होते . रहाणेदेखील मुंबईकडून खेळला . मात्र , त्याला अपयश आले . तो फार धावा करू शकला नाही . रहाणे म्हणाला , " " मी 45,49 धावा केल्या . मोठी खेळी खेळायला अपयश आले हे खरे . पण , मी खेळायला आलो तेव्हा मला किती चेंडू आणि वेळ मिळाला हे बघणेदेखील महत्त्वाचे आहे . धावांपेक्षा मी चेंडू किती खेळायला मिळाले याकडे लक्ष देतो . ' '


जपानविरुद्ध निसटता पराभव पत्करावा लागला असला तरी भारतीय महिला संघाने उबेर चषक बॅडमिंटन स्पध्रेच्या उपांत्यपूर्व फेरीत जागा पक्की केली आहे . ‘ड’ गटातील अखेरच्या सामन्यात जपानने ३ - २ अशा फरकाने भारतावर विजय मिळवला , परंतु गटात दुसरे स्थान निश्चित करून भारताने आगेकूच कायम राखली . थॉमस चषक बॅडमिंटन स्पध्रेत पुरुष संघाने निराशाजनक कामगिरीची पुनरावृत्ती केली . ‘ब’ गटातील अखेरच्या लढतीत इंडोनेशियाने ५ - ० असा दणदणीत विजय मिळवून भारताचे आव्हान संपुष्टात आणले . या स्पध्रेत भारतीय पुरुष संघाची पाटी कोरीच राहिली . उबेर चषक स्पध्रेत सायना नेहवाल आणि पी . व्ही . सिंधू यांनी महिला एकेरीत भारताला विजय मिळवून दिले , परंतु दोन दुहेरी लढतीत आणि तिसऱ्या एकेरीत भारताच्या वाटय़ाला पराभव आला आणि २०१४च्या उपविजेत्या जपानने बाजी मारली . ऑलिम्पिक कांस्यपदकविजेत्या सायनाने जागतिक क्रमवारीत पाचव्या स्थानावर असलेल्या जपानच्या नोझोमी ओकुहारावर २१ - १८ , २१ - ६ असा विजय मिळवून भारताला १ - ० अशी आघाडी मिळवून दिली . या निकालाबरोबर सायनाने गतवर्षी दुबई जागतिक सुपरसीरिज स्पध्रेच्या अंतिम फेरीतील पराभवाची परतफेड केली . महिला एकेरीच्या दुसऱ्या लढतीत जागतिक अजिंक्यपद स्पध्रेत दोन कांस्यपदके नावावर असलेल्या सिंधूने २१ - ११ , २१ - १८ अशा फरकाने अकेन यामागुचीचा ३६ मिनिटांत पराभव केला . दुहेरीत ज्वाला गट्टा आणि एन . सिक्की रेड्डी या जोडीला मिसाकी मॅत्सुटोमो आणि अयाका ताकाहाशीकडून ११ - २१ , ८ - २१ असा पराभव पत्करावा लागला . जपानने या विजयाबरोबर सामन्यात १ - २ असे पुनरागमन केले . तिसऱ्या एकेरीत जपानच्या सायाका सातोने २९ मिनिटांत रुत्विका शिवानी गद्देचा २१ - ७ , २१ - १४ असा पराभव करून सामना २ - २ असा बरोबरीत आणला . निर्णायक लढतीत अश्विनी पोनप्पा आणि सिंधू या जोडीने निराश केले . शिझुका मत्सुओ आणि मामी नैटो या जोडीने १५ - २१ , २१ - १९ , २१ - १६ असा विजय मिळवून जपानच्या विजयावर शिक्कामोर्तब केले . भारतीय महिला रिले संघाचा राष्ट्रीय विक्रम पीटीआय , बीजिंग भारताच्या ४ बाय १०० मीटर महिला रिले संघाने आयएएएफ जागतिक चॅलेंज अॅथलेटिक्स स्पध्रेत ४४ . ०३ सेकंदाची वेळ नोंदवून चौथ्या स्थानासह १८ वर्षांपूर्वीचा राष्ट्रीय विक्रम मोडला . द्युती चंद , सराबनी नंदा , एचएम ज्योती आणि मेर्लिन जोसेफ यांचा समावेश असलेल्या संघाने १९९८ मध्ये सरस्वती डे , रचिता मिस्त्री , इबी श्याला आणि पी . टी . उषा यांनी नोंदवलेला ४४ . ४३ सेकंदाचा विक्रम मोडला . मेर्लिनने स्पध्रेची सुरुवात केली . त्यापाठोपाठ ज्योती , सराबनी आणि द्युतीने धाव घेतली . यजमान चीन ‘अ’ आणि ‘ब’ संघाने अनुक्रमे पहिले व तिसरे , तर जपानने दुसरे स्थान पटकावले . चीन ‘अ’ संघाने ४२ . ६५ सेकंदाची वेळ नोंदवून सुवर्णपदक जिंकले , जपानने ४३ . ८१ सेकंदासह रौप्य , तर चीन ‘ब’ ने ४३ . ८९ सेकंदासह कांस्यपदक पटकावले . भारतीय संघ पुढील आव्हानासाठी तैवानला रवाना होणार आहे . दरम्यान , द्युतीला वैयक्तिक १०० मीटर स्पर्धेत सहभागी होता आले नाही . आयोजकांनी तिचे नाव राखीव धावपटूंमध्ये नोंदवले होते . मुख्य शर्यतीतील खेळाडूने माघार घेतली असती तर तिला संधी मिळाली असती .